New premier league ah, Victory ah muhhimu point eh | Mihaaru\nނިއު ޕްރިމިއާ ލީގަށް، ވިކްޓަރީ އަށް މުހިއްމު ޕޮއިންޓެއް\n08 ޖުލައި 2017 - 19:499comments\nއެސްޓީއޯ މާލޭ ލީގުގައި މިއަދު ހަވީރު ނިއު ރޭޑިއަންޓާއި ވިކްޓަރީ 1-1 އިން އެއްވަރުވެ، ނިއު ދިވެހި ޕްރިމިއާ ލީގުން ޖާގަ ކަށަވަރުކުރިއިރު ވިކްޓަރީން ވެސް ޕްރިމިއާ ލީގުން ޖާގަ ހޯދުމުގެ ރޭހުގައި މުހިއްމު ޕޮއިންޓެއް ހޯދައިފި އެވެ.\nނިއު 25 ޕޮއިންޓް ހަމަކޮށް ގަދަ ހަތަރެއް ކަށަވަރުކުރިއިރު ދެން އެ ފުރުސަތު ހޯދާފައިވަނީ 25 ޕޮއިންޓާ އެކު ލަނޑުގެ ތަފާތުން އެއް ވަނައިގައި އޮތް މާޒިޔާ އެވެ. ގަދަ ހަތަރެއް ކަށަވަރުވި ނަމަވެސް މި މެޗުން ނިއު އަށް މޮޅުނުވެވުމުން އެ ޓީމަށް ވަނީ އެއް ވަނަ އަށް އަރަން ލިބުނު ފުރުސަތު ގެއްލިފަ އެވެ.\nވިކްޓަރީން 19 ޕޮއިންޓް ހަމަކޮށް ހަތަރު ވަނަ އަށް އެރިއިރު މިއީ ގަދަ ހަތަރެއް ކަށަވަރުކުރަން އެ ޓީމުން ހޯދި މުހިއްމު ޕޮއިންޓެކެވެ. ތިން ވަނައިގައި 20 ޕޮއިންޓާ އެކު އޮތް އީގަލްސް އޮތްއިރު ކުރިން ހަތަރު ވަނައިގައި 18 ޕޮއިންޓާ އެކު އޮތް ގްރީން ސްޓްރީޓްސް މިހާރު ވަނީ ފަސް ވަނަ އަށް ވެއްޓިފަ އެވެ. އެކަމަކު މިރޭ ޔުނައިޓެޑް ވިކްޓަރީ އަތުން ބަލިނުވެ ފަރުޖައްސާލައިފި ނަމަ ގްރީން ސްޓްރީޓްސް އަށް އަލުން ހަތަރު ވަނަ އަށް އެރޭނެ އެވެ.\nނިއުގެ ކޯޗު ސްޕެއިނުގެ އޮސްކާ ބްރުޒޯން ބުނީ ޕްރިމިއާ ލީގުގެ ޖާގައެއް ކަށަވަރުވުމުން ހިތްހަމަޖެހޭ ކަމަށާއި އެކަމަކު އެ ޓީމުގެ މައި ޓާގެޓަކީ ލީގު ކާމިޔާބުކުރުން ކަމަށާއި އެހެންވެ އަދި ހިތްދެމިލެވެން ނެތް ކަމަށެވެ.\n"މި މެޗުން ލިބުނު ޕޮއިންޓަކީ ޕްރިމިއާ ލީގަށް ކޮލިފައިކޮށްދިން ޕޮއިންޓެއް. އެކަމަކު އަހަރެން ބޭނުމެއް ނޫން އެހާ އުއްމީދުތައް ދަށްކުރާކަށް. އަހަރެމެންގެ މައި ޓާގެޓަކީ މާލޭ ލީގުގެ ޗެމްޕިއަންކަން. އެކަމަށް މަސައްކަތްކުރާއިރު މިއަދު މޮޅުނުވުމަކީ ދެރައެއް. އެކަމަކު އަދިވެސް ފުރުސަތު އެބައޮތް. ފަހު މެޗުގައި މާޒިޔާއާ ދެކޮޅަށް ކުޅޭ މެޗުން ލީގު ކަށަވަރުވާނެ ކަމަށް އުއްމީދުކުރަނީ،" އޮސްކާ ބުންޏެވެ.\nއޭނާ ބުނީ މެޗުގެ ފުރަތަމަ 60 މިނެޓާ ހަމައަށް ކޮންޓްރޯލް ހޯދައި ރަނގަޅަށް ކުޅުނު ކަމަށާއި އެކަމަކު ވިކްޓަރީގެ ލަނޑަށް ފަހު މަޑުޖެހުނު ކަމަށެވެ.\nވިކްޓަރީގެ ކޯޗު އަލީ ސުޒޭން ބުނީ މިއީ ވިކްޓަރީ އަށް މޮޅުވެވޭނެ މެޗެއް ކަމަށާއި ނަސީބު ދެރަވީ ކަމަށެވެ. އެގޮތުން ދެ ހާފުގައި ވެސް ހާއްސަކޮށް ފަހު ހާފުގައި ރަނގަޅު ފުރުސަތުތަކެއް ތަނަވަސްކުރިކަން އޭނާ ފާހަގަކުރި އެވެ.\n"މެޗު ދިޔަ ގޮތަށް ބަލާއިރު ނިއު އަށް ނަސީބު ރަނގަޅުކޮށް މިދިމާވީ. އެ ޓީމަށް ލީގަށް ފައިޓްކުރަން އިތުރު ޕޮއިންޓެއް ލިބުނީ. ހަގީގަތުގައި މިއީ ވިކްޓަރީ އަށް ތިން ޕޮއިންޓް ލިބުން ކައިރި މެޗަށް. އެކަމަކު ނަސީބު ދެރަކޮށް މިދިޔައީ،" ސުޒޭން ބުންޏެވެ.\nއޭނާ ބުނީ މި ވަގުތު ގަދަ ހަތަރެއްގެ ވާހަކަ ދެއްކެން ކަމަށާއި މި ވަގުތު ހުރިހާ ސަމާކުކަމެއް ހުރީ ކުރިއަށް އޮތް ވެލެންސިއާ މެޗަށް ކަމަށެވެ.\nިއަދުގެ މެޗުގެ ކުރީކޮޅު ވިކްޓަރީ އަށް ލަނޑު ޖަހާނެ ހުސް ދެ ފުރުސަތު ލިބުނެވެ. އެގޮތުން 26 ވަނަ މިނެޓުގައި އެ ޓީމުގެ ހަސަން އަދުހަމް (ސަޑޭ) އަރިމަތިން ނެގި ބޯޅަ ގޯލް ރޮނގު މަތިން ހުރަސްވެގެން ދިޔައިރު 26 ވަނަ މިނެޓުގައި މުހައްމަދު ސެޑިކްގެ ހަމަލައެއް ނިއުގެ ގޯލްކީޕަރު އިމްރާން މުހައްމަދު ވަނީ މަތަކޮށްފަ އެވެ.\nއޭގެ ފަހުން ނިއުގެ އެޑްރިއަން ގަލާޑޯ ވަނީ ދެ ހަމަލާ ފޮނުވާލައިފަ އެވެ. އެކަމަކު ހުރަހަކަށްވީ ވިކްޓަރީގެ ސީރިއާ ގޯލްކީޕަރު މުހައްމަދު އަލް ޔޫސުފެވެ.\nފުރަތަމަ ހާފު ނިމެނިކޮށް ވިކްޓަރީގެ ސެޑިކް އެކަނި ކުރިއަށް އަރައި ގޯލަށް ޖަހަން އުޅުނު ބޯޅައެއް ނިއުގެ ކީޕަރު އިމްރާން ދިފާއުކުރި ވަގުތު ފަލަމަސްގަނޑަށް ވަނީ އަނިޔާވެފަ އެވެ. ދެ ވަނަ ހާފުގައި އޭނާގެ ބަދަލުގައި ގޯލް ބެލެހެއްޓީ އަބްދުﷲ ޒިޔަޒަން އެވެ. އިމްރާންގެ އަނިޔާ އެހާ ސީރިއަސްކަމަށް ނުބެލެވެ އެވެ.\nދެ ވަނަ ހާފު ފަށައިގެން 56 ވަނަ މިނެޓުގައި ނިއު އިން ވަނީ ލީޑު ނަގައިފަ އެވެ. އަލީ ފާސިރު (ސެންޓޭ) ކޯނަރަކުން ހުރަސްކުރި ބޯޅަ އަހުމަދު ސުހެއިލް (ބަމްޕުޗް) ޖައްސާލުމުން ބޯޅަ ގޯލަށް ވައްދާލީ ގަލާޑޯ އެވެ.\nވިކްޓަރީގެ މުހައްމަދު ރިސްވާން ވަނީ 67 ވަނަ މިނެޓުގައި އެއްވަރުކުރުމާ ގާތަށް ގޮސްފަ އެވެ. އެކަމަކު އޭރިއާ ތެރެއިން މުޅިން ހުރެ ޖެހި ބޯޅަ ޒިޔަޒަން މަތަކުރި އެވެ. ވިކްޓަރީން އެއްވަރުކުރީ 72 ވަނަ މިނެޓުގަ އެވެ. އަރިމަތިން ނެގި ހުރަހެއް ގޯލްކުރިމަތިން ކެޕްޓަން އިސްމާއިލް އީސާ ޖެހުމުން ގޯލުގެ ތެރެއަށް ވަނީ ޒިޔަޒަން އަތުގައި ޖެހިފަ އެވެ.\nމެޗު ނިމެން ތިން މިނެޓަށް ވެފައިވަނިކޮށް ނިއުގެ ގަލާޑޯ އަށް ރަނުގެ ފުރުސަތެއް ލިބި ބޭކާރުވި އެވެ. އެކަނިމާއެކަނި ބޯޅަ ހިފައިގެން ކުރިއަށް ވަދެ އޭނާ ޖެހި ބޯޅަ ކީޕަރު ވަނީ މަތަކޮށްފަ އެވެ.\nވިކްޓަރީން މެޗު ނިންމާލީ އެކަކު މަދުކޮށެވެ. އެއީ ނިއުގެ ހަމްޒާ މުހައްމަދު (ހަމްޕު) އަށް ކުރި ފައުލަކަށް ރިލްވާން ވަހީރު (ރިލޭ) އަށް ރަތްކާޑު ދެއްކުމުންނެވެ.\nއިތުރު ލިޔުންތައް ނިއުރޭޑިއަންޓް ސ.ކ މާލޭ ލީގް 2017 ވިކްޓަރީ ސްޕޯޓްސް ކްލަބް


Progressive Congress Coalitionge Inthihaabugai Ihavandhoon 13 Membarun Vaadha Kuraane — Ihavandhoo.com\nޕުރޮގުރެސިވް ކޮންގްރެސް ކޯލިޝަންގެ ސްޓިއަރިންގ ކޮމެޓީތަކުގެ މެމްބަރުކަމަށް އިހަވަންދޫން 13 މެމްބަރުން\n8 ނޮވެމްބަރު 20202ޢަބުދުﷲ ޙަމީދު\nޕުރޮގުރެސިވް ކޮންގްރެސް ކޯލިޝަންގެ ސްޓިއަރިންގ ކޮމެޓީތަކުގެ މެމްބަރުކަމަށް ވާދަކުރަން ބޭނުންވާ، އެކޯލިޝަންއަށް ނިސްބަތްވާ މެމްބަރުންނަށް ހުޅުވާލި ފުރުސަތުގައި އިހަވަންދޫން ކުރިމަތިލީ 14 ފަރާތުގެ ތެރެއިން އިންތިހާބުގައި 13 ފަރާތަކުން ވާދަކުރާނެ ކަމަށް ޕީޕީއެމް އިން ވިދާޅުވެއްޖެއެވެ.\nމިގޮތުން ހއ. އިހަވަންދޫ ސްޓިއަރިންގ ކޮމެޓީގެ އަންހެން މެމްބަރުމުގެ މަގާމަށް ކުރިމަތިލާފައިވަނީ އެންމެ ފަރާތަކުން ކަމަށްވާތީ އެމަގާމަށް ކުރިމަތިލީފަރާތް ވަނީ އެމަގާމަށް ހޮވިފައެވެ. މި މަގާމަށް ހޮވިފައި ވަނީ ހއ އިހަވަންދޫ. މަތަރެސްމާގެ. މަރިޔަމް ސައީދާ އެވެ.\nހއ. އިހަވަންދޫ ސްޓިއަރިންގ ކޮމެޓީގެ ޒުވާން މެމްބަރގެ މަގާމަށް2ފަރާތަކުން ވަނީ ކުރިމަތިލާފައެވެ. އެއީ:\nއަހްމަދު ހަމްދޫން . ޖަވާހިރުވާދީ / ހއ. އިހަވަންދޫ\nމުޙައްމަދު އަމީން. މީނާޒް / ހއ. އިހަވަންދޫ\nސްޓިއަރިންގ ކޮމެޓީގެ ޢާންމު މެމްބަރުންގެ7މަގާމަށް ޖުމުލަ 11 ފަރާތަކުން ވަނީ ކުރިމަތިލާފައެވެ. އެއީ:\nއިބުރާހިމް މަމްދޫހު (މަންޑޭ) ހިޔާވަހި / ހއ. އިހަވަންދޫ\nއާދަމް މޫސާ. އުދަރެސް / ހއ. އިހަވަންދޫ\nޢަބުދުލް ޤާދިރު ހުސައިން. ސަތަރުގެ / ހއ. އިހަވަންދޫ\nމޫސާ އަމްޖަދު. އެސްމާގެ / ހއ. އިހަވަންދޫ\nއިބްރާހިމް ޚަލީލު. ކޮށިތެރޭގެ / ހއ. އިހަވަންދޫ\nމިރާޒު ފާރޫޤު. ޖަނަވަރީގެ / ހއ. އިހަވަންދޫ\nޢަބުދުލް މުޢީދު އިބުރާހިމް. އިރުޝާދީއާބާދު / ހއ. އިހަވަންދޫ\nއަޙުމަދު އުބައިދުﷲ. ފޭރުމާގެ / ހއ. އިހަވަންދޫ\nމުޙައްމަދު ރަޝީދު. ޑޭޒީވިލާ / ހއ. އިހަވަންދޫ\nމޫސާ އިބުރާހިމް. ހަނދުވަރީނާޒު / ހއ. އިހަވަންދޫ\nހާމިދު ހާޝިމް. ހާޝިމީމަންޒިލް / ހއ. އިހަވަންދޫ\nޕީޕީއެމް އިން ބުނެފައިވަނީ ޕްރޮގްރެސިވް ކޮންގްރެސް ކޯލިޝަންގެ ރަށު ސްޓިއަރިންގ ކޮމިޓީގެ އިންތިޙާބް މިހަފުތާގެ ހުކުރު ދުވަހު އޮންނާނެ ކަމަށެވެ. އަދި 15 އޮކްޓޯބަރު 2020 ގެ ނިޔަލަށް ޕީޕީއެމްގެ މެމްބަރުކަމަށް ކުރިމަތިލާފައިވާ ފަރާތްތަކަށް މިއިންތިޙާބުގައި ވޯޓުލެވޭނެ ކަމަށް އެޕާޓީން މައުލޫމާތު ދެއްވައެވެ.\nމި ސްޓިއަރިންގ ކޮމެޓީ އިންތިޚާބުކުރުމަށްފަހު، މެންބަރުންގެ ތެރެއިން ސްޓިއަރިންގ ކޮމެޓީގެ ރައީސް ހޮވާނެއެވެ. މި ވޯޓުގައި އާންމު މެންބަރުން ވޯޓުލެވޭނެއެވެ. ޕީޕީއެމް އަދި ޕީއެންސީގެ އެތެރޭގެ އިންތިޚާބުގައި ޒުވާނުންނާއި އަންހެނުންނަށް ޚާއްސަ ސްލޮޓްތަކެއް ވަނީ ކަނޑައަޅާފައެވެ.\nވަރަށްސަޅި ހުރިހާވައްތަރެއްގެމީހުން އެބަތިބި ދޯ!\n– 8 ނޮވެމްބަރު 202001\n–9ނޮވެމްބަރު 2020 1 0


MDP ge chairperson ge magaamun Ali Waheed isthiufaa dhevaifi | Mihaaru\nއަލީ ވަހީދު. އެމްޑީޕީގެ ޗެއާޕާސަންގެ މަގާމުން އޭނާ މިހާރު ވަނީ އިސްތިއުފާ ދެއްވާފައި.\nއެމްޑީޕީގެ ޗެއާޕާސަންގެ މަގާމުން އަލީ ވަހީދު އިސްތިއުފާ ދެއްވައިފި\n28 ނޮވެމްބަރ 2016 - 17:14 33 comments\nކުރީގެ ރައީސް މުހައްމަދު ނަޝީދަށް ފޮނުއްވި ސިޓީއެއްގައި އޭނާ ވިދާޅުވީ، އެ ދެ މަގާމުން އިސްތިއުފާ ދެއްވީ އަމިއްލަ ވަޒަނުން އަރުވާލެވި، ބޭރު ގައުމެއްގެ ހިމާޔަތުގައި ހުންނަވައި، އިތުރަށް މަގާމު ދެމެހެއްޓުމަށް ވުރެ، ޕާޓީ އާއި ރާއްޖޭގެ ހާލަތަށް ބަލައި، ރާއްޖޭގައި ދިރިއުޅޭ މީހުންނަށް އެ ޕާޓީއަށް ހިދުމަތް ކުރުމުގެ ފުރުސަތު ދިނުމުގެ ގޮތުން ކަމަށެވެ.\nމިދިޔަ އަހަރުން ފެށިގެން އަލީ ވަހީދު ދިރިއުޅުއްވަމުން ގެންދަވަނީ ސިޔާސީ ހިމާޔަތް ހޯއްދަވައިގެން އިނގިރޭސި ވިލާތުގަ އެވެ.\nއަލީ ވަހީދު ވިދާޅުވި ގޮތުގައި ޗެއާޕާސަން ކަމުގެ މަގާމުގައި ހުންނަވައި، ޕާޓީގެ މެމްބަރުންނަށް ހިދުމަތް ކުރައްވަން ލިބިވަޑައިގަތް ފުރުސަތަކީ، ސިޔާސީ ހަޔާތުގައި ލިބިވަޑައިގަތް އެންމެ އުފާވެރި އެއް ވަގުތެވެ.\nއެމްޑީޕީން ބުނީ އެ ޕާޓީން ހިންގުމަށް ބޮޑެތި އިސްލާހީ ބަދަލުތަކެއް ގެންނަވައި، ޕާޓީ ކުރިއަރުން އަލީ ވަހީދު މަސައްކަތް ކުރެއްވީ ހިތްވަރާއި ޖޯޝާއި ފޯރިއާ އެކުގައި ކަމަށެވެ. އަދި އަލީ ވަހީދުގެ ހިދުމަތް އެމްޑީޕީ އަށް އަބަދުވެސް ލިބޭނެ ކަމުގެ ފުރިހަމަ ޔަގީންކަން އެބައޮތް ކަމަށް އެމްޑީޕީގެ ބަޔާނުގައިވެ އެވެ.\nމިދިޔަ އަހަރުގެ މެއި މަހު މާލޭގައި ކުރި މުޒާހަރާއާ ގުޅިގެން އަލީ ވަހީދުގެ މައްޗަށް ޓެރަރިޒަމްގެ ދައުވާ އުފުލައި، ދައުލަތުން ކްރިމިނަލް ކޯޓަށް ވަނީ މައްސަލަ ފޮނުވައިފަ އެވެ. އެނގިފައިވާ ގޮތުގައި އެ ދައުވާކުރަނީ މެއި 1 ގައި އިދިކޮޅު ފަރާތްތަކުން ކުރި މުޒާހަރާގައި ހަމަނުޖެހުމަށް ހިތްވަރު ދިން ކަމަށް ބުނެ އެވެ.\nއިތުރު ލިޔުންތައް އެމްޑީޕީ އަލީ ވަހީދު (އެމްޑީޕީ) މޯލްޑިވްސް ޔުނައިޓެޑް އޮޕޮޒިޝަން އިދިކޮޅު ފަރާތްތައް ސިޔާސީ ޕާޓީ


އާނޫޓު ތައާރަފު ވެގެން މިއައީ ދިވެހިބަހަށް އިތުރު ހީނަރުކަމެއް ގެނެސްދެމުން – ޖަމާލު އަބޫބަކުރުMikal News\nއާނޫޓު ތައާރަފު ވެގެން މިއައީ ދިވެހިބަހަށް އިތުރު ހީނަރުކަމެއް ގެނެސްދެމުން – ޖަމާލު އަބޫބަކުރު\n2 ނޮވެމްބަރ 2015, 8:52 |\nދިވެހި ފައިސާގެ އާނޫޓުގެ ތައާރަފު ވެގެން މިއައީ ދިވެހިބަހަށް އިތުރު ހީނަރުކަމެއް ގެނެސް ދެމުން ކަމަށް ދިވެހި ބަހުގެ އުސްތާޒެއް ކަމަށްވާ އިންފޮމޭޝަން ކަމިޝަނަރ އަބުދުލް އަޒީޒު ޖަމާލު އަބޫބަކުރު ހާމަކުރައްވައިފިއެވެ.\nމި އާނޫޓުތައް ތަޢާރުފުވުމުން އަޅުގަނޑަށް ލިބުނު އުފަލަށްވުރެ ބޮޑު ހިތާމައެއް އަޅުގަނޑަށް އިޙުސާސްވިއެވެ. ސަބަބަކީ މި ނޫޓުތައް ތަޢާރުފުވެގެން މި އައީ ދިވެހިބަހަށް އިތުރު ހީނަރުކަމެއް ގެނެސް ދެމުން ކަމަށް ވާތީ އެވެ. ސަބަބު ދަންނަވައިލަންތޯއެވެ؟ މިހާ ފެންވަރު ރަނގަޅުކޮށް މިހާ މޮޅަށް ތައްޔާރުކުރި ނޫޓުތަކަކީ ދިވެހި ޒުވާނުންނާއި ދިވެހި ޅަކުދީންނަށް ވެސް ފެންނާނެ އެއްޗެކެވެ. ގެންގުޅޭނެ އެއްޗެކެވެ. އަދި މީގެ އިތުރަށް ގިނަ ދުވަހަށް ދެމިގެންދާނޭ އެއްޗެއްވެސް މެއެވެ. މި ނޫޓްތަކުގެ ތެރެއިން 500 ރުފިޔާގެ ނޫޓުގައި ތާނައިން ފަސް ސަތޭކަ ލިޔެފައިވަނީ ނުބައިކޮށްކަން ފާހަގަވީމާ ހިތާމަކުރީމެވެ. މިހާރު ވެސް އެ ކަމަކާ ބަހުސް ކުރަމުންދާ ކަމަކާ މެދު ދިވެހި އާ ނޫޓަކުން ނުބައިކޮށް ގެރެންޓީ ދިނީމައެވެ. ދިވެހިބަހަށް ލޯބިކުރާ މީހެއްގެ ހައިސިއްޔަތުން މިކަމާ މެދު ހިތާމަކޮށް ގިސްލެވުނު ކަމަށް “ދިވެހި ނޫޓުގެ ތިންވަނަ ސިލްސިލާ “ރަން ދިހަފަހެއް” ދިވެހި އިޤުތިޞާދަށް އާރޯކަން ދިވެހިބަހަށް ހީނަރުކަން” ގެ ސުރުޚީގެ ދަށުން ޖަމާލު އަބޫބަކުރު ލިއުންތެރިންގެ ގުޅުމުގެ ވެބްސައިޓްގައި ލިއުއްވާފައިވެއެވެ.\n“ފަސް ސަތޭކަ ރުފިޔާ” ލިޔަންޖެހޭ ތަނެއްގައި އެ ނޫޓުގައި “ފައްސަތޭކަ ރުފިޔާ” ލިޔެފައި އޮތްތަން ފެނުމުން ހިތަށް ވީ ގޮތެއް ދަންނަވާކަށް ވެސް ނޭނގުނެވެ. އަޅުގަނޑު ހިތަށް އެރީ އަޅުގަނޑުގެ މުސްކުޅި ވިސްނުން ބަދަލުނުވެގެން އުޅުނަސް “ޒަމާނީ” ރަދީފެއްގައި “ފައްސަތޭކަ” ލިޔެފައި އޮވެގެން އެހެން ލިޔުނީ ކަމަށެވެ. އަޅުގަނޑު ހިތްހަމަ ނުޖެހުނަސް މުޅި މުޖުތަމަޢު ގަބޫލުކުރާ ގޮތަކަށް ބަދަލު ކޮށްލީ ކަމަށެވެ. އަވަސް އަވަހަށް ރަދީފު ބަލައި ވެސް ލީމެވެ. ނޫނެކެވެ. ރަދީފުގައި އޮތީ ވެސް ހަމަ ރަނގަޅަށެވެ. “ފަސް ސަތޭކަ” އެވެ. “ސަތޭކައިގެ ފަސް ގުނަ” އެވެ. ދެން ހިތަށް އެރިއެވެ. މިހާ ބޮޑު ޚަރަދު ކޮށްގެން ދިގު ޒަމާންތަކަކަށް ދެމިގެން ދާ ގޮތަށް، ބޮޑު އެޑްވައިޒަރީ ކޮމީޓީއެއްގެ ލަފާގެ މަތީން ފަރުމާކުރި މި މުހިއްމު ނޫޓު ފަރުމާކުރި ބަޔަކަށް ދިވެހި ބަހަށް ސަމާލުކަން ނުދެއްވުނީ ކީއްވެބާވައޭ ހިތަށް އަރާ ކަމަށް ވެސް ޖަމާލު އަބޫބަކުރު ހާމަ ކުރައްވާ ފައި ވެއެވެ.\nޖަމާލު އަބޫބަކުރުގެ އިތުރުން ދިވެހިބަހުގެ ފުންނާބު އުސް ފަރާތްތަކުން ދަނީ މިމައްސަލާގައި ސޯޝަލް މީޑިއާގައި ކަންބޮޑުވުން ފާޅު ކުރައްވަމުންނެވެ.


SunOnline: Aniyaa in rangalhuve Ramos squad ah, City match gai fenidhaane\nއަނިޔާއިން ރަނގަޅުވެ ރާމޯސް ސްކޮޑަށް، ސިޓީ މެޗުގައި ފެނިދާނެ\nޢަބްދުﷲ އައިމަން 24 Nov 2021, 13:13\nޕީއެސްޖީގެ ޑިފެންޑަރު ސާޖިއޯ ރާމޯސް --- ފޮޓޯ//ލައިވްސްކޯ\nއަނިޔާގެ ސަބަބުން ގިނަ ދުވަސްތަކެއް ކުޅުމާ ދުރުގައި ހުރި ރެއާލް މެޑްރިޑްގެ ކުރީގެ ޑިފެންޑަރު އަދި މިފަހުން ޕީއެސްޖީއަށް ބަދަލުވި ސާޖިއޯ ރާމޯސް އަނިޔާއިން ރަނގަޅުވެ އައިސް މިރޭ ސިޓީއާ ދެކޮޅަށް ކުޅުމުގެ ފުރުސަތު އެބައޮތް ކަމަށް އެ ކުލަބުން ބުނެފިއެވެ.\nރެއާލް މެޑްރިޑްގެ ތާރީހުގައި ވެސް އެންމެ ކާމިޔާބު ކެޕްޓަން، ރާމޯސް ޕީއެސްޖީއަށް ބަދަލުވީ މި ސީޒަނަށެވެ. ކުރީ ސީޒަނުގައި ރެއާލަށް ލީގުގައި 15 މެޗު ކުޅެދިން ތަޖުރިބާކާރު ޑިފެންޑަރު ޕީއެސްޖީއާ ގުޅުނު އިރުވެސް ހުރީ އަނިޔާގައެވެ. އެއާއެކު މިހާތަނަށް އޭނާ ޕީއެސްޖީގެ ޖާޒީގައި އެއްވެސް މެޗެއް ކުޅެފައެއް ނުވެއެވެ.\nމިދިޔަ ސީޒަނުގައި ޗެމްޕިއަންސް ލީގުގެ ސެމީގައި ރެއާލާއި ޗެލްސީ ބައްދަލު ކުރި މެޗަށްފަހު އަނިޔާގައި ހުރި ރާމޯސް ގިނަ ދުވަސްތަކެއް ކުޅުމާ ދުރުގައި ހުރުމަށްފަހު ފުރަތަމަ ފަހަރަށް ޓީމާއެކު ޕްރެކްޓިހުން ފެނުނީ މި ހަފުތާގެ ތެރޭގައެވެ. އެއާއެކު މިރޭ ޗެމްޕިއަންސް ލީގުގައި މެންޗެސްޓާ ސިޓީއާ ދެކޮޅަށް ކުޅޭ މެޗުގެ 30 މީހުންގެ ސްކޮޑުގައި ރާމޯސް ވަނީ ހިމަނައިފައެވެ.\n"ރާމޯސް ޕްރެކްޓިސްތަކުން ފެނުމަކީ އޭނައަށާއި، ޓީމަށް ވެސް ހިތްހަމަ ޖެހުމެއް ގެނުވައިދޭ ކަމެއް. މިހާރު އޭނާ މަސައްކަތް ކުރަނީ ކުރިން ހުރި ލެވަލްއަށް ފިޓްނެސް ދަމަހައްޓަން،" ޕީއެސްޖީގެ ކޯޗު މޯރީސިއޯ ޕޮޗެޓީނޯ ބުންޏެވެ.\nޕޮޗެޓީނޯ ބުނީ ރާމޯސްއަކީ އަނިޔާއިން އެއްކޮށް ރަނގަޅުވެގެން އައިސްފި ނަމަ ޓީމަށް ވަރަށް މުހިއްމު ކުޅުންތެރިއަކަށް ވާނެކަމަށެވެ.\nރާމޯސް ޕީއެސްޖީއާ ގުޅުނީ ދެ އަހަރުގެ ކޮންޓްރެކްޓެއްގައެވެ. ރެއާލަށް 671 މެޗު ކުޅެދިން ރާމޯސް ވަނީ އެ ޓީމާ އެކު ފަސް ލީގު ތަށްޓާއި ހަތަރު ޗެމްޕިއަންސް ލީގާއި، ހަތަރު ކްލަބް ވޯލްޑް ކަޕާއި އަދި ދެ ސްޕެނިޝް ކަޕް ކާމިޔާބުކޮށްފައެވެ.\nމިރޭގެ މެޗުގެ ބެންޗަށް ރާމޯސް ނެގުމަކީ ވެސް ޖުމުލަކޮށް ބޮޑު ކާމިޔާބީއެއް ކަމަށާއި، އޭނާއަށް ކުޅުމުގެ ފުރުސަތު ދޭނީ އެއްކޮށް ރަނގަޅުވުމުން ކަމަށް ޕޮޗެޓީނޯ ބުންޏެވެ.


Ramsey Juventus ah soikohfi | Mihaaru\n12 ފެބުރުއަރީ 2019 - 10:25 1 comment\nޓިއުރިން (ފެބްރުއަރީ 12) – އާސެނަލްގެ ވޭލްސް މިޑްފީލްޑަރު އާރޮން ރަމްސޭ އަންނަ ސީޒަނުގައި ހިލޭ ޓްރާންސްފާއެއްގައި ޔުވެންޓަސްއާ ގުޅުމަށް ކޮންޓްރެކްޓެއްގައި ސޮއިކޮށްފި އެވެ.\nޓްރާންސްފާ ގަވާއިދު ބުނާ ގޮތުގައި ކުޅުންތެރިއެއްގެ ކޮންޓްރެކްޓް ހަމަވުމުގެ ހަ މަސް ކުރިން ފެށިގެން އޭނާ އަށް އެހެން ކްލަބަކާ އެކު ކޮންޓްރެކްޓެއްގައި ސޮއިކުރެވިދާނެ ކަމަށެވެ.\nއޭނާ ގަތުމަށް ޔުވެންޓަސް އަށް ހަރަދެއް ކުރަން ނުޖެހުމުގެ ފައިދާ ނަގައި ރަމްސޭ ޑިމާންޑްކުރި ބޮޑު މުސާރަ ދޭން ޔުވެންޓަސް އިން ވަނީ އެއްބަސްވެފަ އެވެ. އޭނާ އަށް އަހަރަކު ހަތް މިލިއަން ޔޫރޯ ލިބޭނެ އެވެ. އެއާ އެކު އޭނާ ވެގެންދާނީ ކްރިސްޓިއާނޯ ރޮނާލްޑޯ އަށް ފަހު އެންމެ މުސާރަ ބޮޑު ކުޅުންތެރިޔާ އަށެވެ.\nއުމުރުން 28 އަހަރުގެ ރަމްސޭ އާސެނަލާ ގުޅުނީ 2008 ވަނަ އަހަރު ކާޑިފް ސިޓީންނެވެ. އޭނާ ވަނީ އެ ޓީމަށް 357 މެޗު ކުޅެދީ 61 ގޯލް ޖަހައިފަ އެވެ. އެފްއޭ ކަޕް ތިން ފަހަރު އަދި ކޮމިއުނިޓީ ޝީލްޑް ދެ ފަހަރު ކާމިޔާބުކުރި އެވެ.\n"ކާމިޔާބު 11 އަހަރަށް ފަހު އަހަރެން އާސެނަލް މި ދޫކޮށްލަނީ ބަރު ހިތަކައިގެން،" ރަމްސޭ ބުނެފައިވެ އެވެ.\nރަމްސޭ ހޯދުމަށް ޔޫރަޕުގެ ވަރަށް ގިނަ ކްލަބްތަކުން މަސައްކަތްކުރި އެވެ. އޭގެ ތެރޭގައި ސްޕެއިނުގެ ބާސެލޯނާ އާއި ރެއާލް މެޑްރިޑާއި ފްރާންސްގެ ޕީއެސްޖީ އާއި އިޓަލީގެ އިންޓަ މިލާނާއި އޭސީ މިލާނުގެ އިތުރުން ޖަރުމަނުގެ ބަޔާން މިއުނިކް ހިމެނެ އެވެ. އާސެނަލުން ވެސް އާ ކޮންޓްރެކްޓެއް ދިނެވެ. އެކަމަކު މުސާރައަކާ މެދު އެއްބަސްނުވެވުނީ އެވެ. މީގެ އިތުރުން ކޯޗު އުނައި އެމެރީގެ ވިސްނުމާއި ރަމްސޭ ކުޅެން ބޭނުންވާ މަގާމާ ފުށުއެރުންތަކެއް ވެސް ހުއްޓެވެ.\nބެލެވޭ ގޮތުގައި ރަމްސޭ ޔުވެންޓަސްގައި ފުރާނީ ޖަރުމަން މިޑްފީލްޑަރު ސާމީ ކެދީރާގެ ރޯލެވެ. މި ސީޒަނަށް ފަހު އޭނާ ވިއްކާލާނެ ކަމަށް ބެލެވެ އެވެ.\nއިތުރު ލިޔުންތައް ޔުވެންޓަސް އާސެނަލް


ކުދިންގެ ތައުލީމީ ހަޔާތް ކާމިޔާބުކުރުމަށްޓަކައި މައިންބަފައިންގެ ބައިވެރިވުން\nދަރިފުޅު ސްކޫލަށް ލުމަށްފަހު ކޮންމެދުވަހަކުވެސް ބެލެނިވެރިން އުއްމީދުކުރަނީ ދަރިފުޅު ކޮންމެވެސް އެއްޗެއް އުނގެނިގެން ގެއަށް އަންނާނެކަމަށެވެ. މިއީ ހަމައެކަނި ކުރެވޭ އުއްމީދެކެވެ. މި އުއްމީދު ހަގީގަތަކަށް ހެދުމަށްޓަކައި ބެލެނިވެރިން ކުރަނީ ކޮންކަމެއްތޯއެވެ؟\nބެލެނިވެރިންނަށް ގަބޫލުކުރެވިފައި އޮންނަނީ ކޮންމެދުވަހަކު ދަރިފުޅު ގޮވައިގެން ސްކޫލް ގޭޓާއި ހަމައަށް ދެވުމުން ބެލެނިވެރިން ނުވަތަ މައިން ބަފައިންގެ ވާޖިބު އަދާކުރެވުނީ ކަމަށެވެ. ނަމަވެސް މިކަމަކީ ދަރިފުޅުގެ ކިޔެވުމަށް ސީދާގޮތުން މާބޮޑު އަސަރުތަކެއް ކުރާނެކަމެއް ނޫނެވެ. ގަބޫލުކުރަންޖެހޭ ހަގީގަތަކީ ހަމައެކަނި ސްކޫލަށް ފޮނުވުމަކުން ދަރިފުޅު މޮޅުނުވާނެކަމެވެ. ފަހުގެ ދިރާސާތަކުން ދައްކާގޮތުން ތިމާގެ ދަރިންގެ ތައުލީމީ ހަޔާތް ކާމިޔާބުކުރުމަށްޓަކައި އެ ދަރިފުޅުގެ ތައުލީމީ ހަޔާތުގައި ތިމާ ވަރަށް ބޮޑަށް ބައިވެރިވާންޖެހެއެވެ.\nމިކަމަށްޓަކައި ތިމާ ކުރަންޖެހޭ އެއްމެ ފުރަތަމަކަމަކީ ދަރިފުޅު ކިޔަވަންދާ ސްކޫލާއި ސީދާގޮތުން ގުޅުމެވެ. ސްކޫލާއި ދެމެދު ގާތް ގުޅުމެއް ބޭއްވުމެވެ. ދަރިފުޅުގެ ކިޔެވުމާއި ބެހޭގޮތުން ސީދާ އެ މާއްދާއެއްގެ ޓީޗަރާއި އަދި ހާއްސަކޮއް ކުލާސްޓީޗަރުންނާއި ބައްދަލުކޮށް ދަރިފުޅަށް އެހީތެރިކަން އެންމެ ބޮޑަށް ބޭނުންވަނީ ކޮން މާއްދާތަކުންތޯ ބަލައި އެ ދަރިފުޅަށް ގޭގައި އެހީތެރިކަން ފޯރުކޮށްދެވޭނީ މިފަދަ ގުޅުމެއް ގާއިމްވެފައި އޮތުމުންނެވެ.\nދެވަނަ ކަމަކީ ދަރިފުޅު ސްކޫލުން ގެއަށް އައުމުން ކުރަންޖެހޭ ކަންތައްތަކެވެ. އެގޮތުން ސްކޫލުގައި ވަގުތު ހޭދަކުރި ގޮތާއި ބެހޭގޮތުން ދަރިފުޅާއި ސުވާލުކޮށް ވާހަކަ ދެއްކިދާނެވެ. އެގޮތުން ސުވާލު ކުރުމުން އެދުވަހު ސްކޫލުގައި ދަރިފުޅު ހޭދަކުރިގޮތް ތިމާއަށް އެނގުމުގެ އިތުރުން އެދަރިފުޅުގެ ވާހަކަދެއްކުމުގެ ހުނަރު އިތުރުވެގެންދާނެއެވެ. މިގޮތަށް ސުވާލުކުރުމުން ކިޔެވުމަށް މައިންބަފައިން ދޭ ސަމާލުކަން އެ ދަރިފުޅަށް ގަބޫލުކުރެވި ކިޔެވުމަށް އިތުރަށް ހިތްވަރު ލިބިގެންދާނެއެވެ.\nމީގެ އިތުރުން ދަރިފުޅަށް ސްކޫލުން ނަގައިދޭ ފިލާވަޅުތަކުގެ އިތުރަށް ގޭގައި އަމިއްލައަށްވެސް ފިލާވަޅުތަކެއް ނަގައިދެވިދާނެއެވެ. މިގޮތަށް މަސައްކަތް ކުރެވިއްޖެނަމަ ދަރިފުޅު ސްކޫލަށްދާ ކޮންމެ ދުވަހަކީ އެ ދަރިފުޅުގެ ތައުލީމީ ހަޔާތުގައި ކާމިޔާބު ދުވަހަކަށް ހެދިދާނެއެވެ.\nއަދި މީގެއިތުރުންވެސް ދަރިންނަށް އިސްލާމްދީނުގެ ރިވެތި އުސޫލުން ތެދުވެރި ކަމާއި އަމާނާތްތެރި ކަމާއިއެކު ސާފުތާހިރުވެއްޓެއްގައި ދިރިއުޅެން ދަސްކޮށްދެވިއްޖެނަމަ ދަރިންގެ ތައުލީމީ ބިންގާ ވަރަށް ވަރުގަދަވެ ކާމިޔާބުވާނޭކަންވެސް ކަށަވަރެވެ.\nޖެނުއަރީ 31, 2013 at 1:37 pm\nދަރިން ތަރުބިއްޔަތުކޮށް ތަޢުލީމު ދިނުމުގަި ބައްްޕައިންގެރޯލް މިހާރަށްވުރެ ހަރުދަނާ ކުރަން ޖެހެއެވެ.


ގ.އ މާނާގަލާގައި ހެޗަރީއެއް ޤާއިމުކޮށް ހިންގާނެ ފަރާތެއް ހޯދަނީ ގ.އ މާނާގަލާގައި ހެޗަރީއެއް ޤާއިމުކޮށް ހިންގާނެ ފަރާތެއް ހޯދަނީ\nމޫދުކޮށީގައި ފާނަ ބޮޑުކުރުމުގެ މަސައްކަތްކުރަނީ/ ފޮޓޯ: ފިޝަރީޒް މިނިސްޓްރީ\nހުވަދު އަތޮޅު އުތުރުބުރީ މާނާގަލާގައި މަސްމަހާމެހި އާލާ ކުރާނެ ހެޗަރީއެއް ޤާއިމުކޮށް ހިންގާނެ ބަޔަކު ހޯދުމަށް އިއުލާންކޮށްފިއެވެ.\nފިނޭންސް މިނިސްޓްރީން ކޮށްފައިވާ އިއުލާނުގައި ވާގޮތުން، މިމަޝްރޫއަކީ ވޯލްޑް ބޭންކުގެ އެހީގެ ދަށުން ފިޝަރީޒް މިނިސްޓްރީން ހިންގާ "ސަސްޓެއިނަބަލް ފިޝަރީޒް ރިސޯސް ޑިވެލޮޕްމެންޓް ޕްރޮޖެކްޓް"ގެ ތެރެއިން ޚަރަދުކޮށްގެން ހިންގާ މަޝްރޫއެއް ކަމަށެވެ. ސަރުކާރުން 20 އަހަރުގެ މުއްދަތަަށް ހެޗަރީ ހިންގުމަށް ހަވާލު ކުރާއިރު، 12 މަސްދުވަހުގެ ތެރޭގައި ހެޗަރީ ޤާއިމުކޮށް ނިންމަން ޖެހޭނެއެވެ.\nމިމަޝްރޫއަށް ހިންގުމަށް އެދޭ ފަރާތްތަކަށް ހުޅުވާލާފައި ވަނީ، ވޯލްޑް ބޭންކުގެ ޕްރޮކިއުމެންޓް އުސޫލުގެ ތެރެއިން ބަޔަކު ނަގާ ގޮތަށް ފިނޭންސް މިނިސްޓްރީން މައުލޫމާތު ދެއްވައެވެ. އެގޮތުން މަޝްރޫޢު ހިންގުމަށް ކުރިމަތިލާ ފަރާތްތަކުގެ މާލީ އަދި ފަންނީ ޤާބިލީއްޔަތުކަން ހުރި މިންވަރު ބަލާނެ ކަމަށް ފިނޭންސް މިނިސްޓްރީން ވިދާޅުވެއެވެ.\nމިމަޝްރޫއާއި ގުޅޭ ޕްރޮޕޯސަލް ޑޮކިއުމެންޓްތައް ފިނޭންސް މިނިސްޓްރީގެ ވެބްސައިޓުން ލިބޭނެ ކަމަށް އެމިނިސްޓްރީން ވިދާޅުވެއެވެ. މިމަޝްރޫއާއި ގުޅޭ މައުލޫމާތު ދިނުމަށް އޮންލައިންކޮށް ޕްރީޕްރޮޕޯޒަލް މީޓިންގް އެއް ބޭއްވުމަށް ވަނީ ހަމަޖެހިފައެވެ. އެގޮތުން އަންނަ މަހު7ގެ ކުރިން ޝައުގުވެރިވާ ފަރާތްތަކުން މީޓިންގްގައި ބައިވެރިވުމަށް ރަޖިސްޓަރ ކުރަން ޖެހެއެވެ.\nމިމަޝްރޫއަށް ޝައުގުވެރިވާ ފަރާތްތަކުން އަންނަ އަހަރު ޖެނުއަރީ5ވަނަ ދުވަހުގެ 11:00 ކުރީން ހުރިހާ ލިއެކިއުންތަށް ހުށަހަޅަންޖެހެވެ. ޝައުގުވެރިވެ ހުށަހާޅާ ފަރާތްތަކުގެ އެންމެ ފުރަތަމަ ބަލާނީ ފަންނީ ޤާބިލީއްޔަތަށް ކަމަށް ފިނޭންސް މިނިސްޓްރީން ބުނެއެވެ. އަދި މާލީ ޤާބިލުކަން ބަލާނީ ފަންނީ ޤާބިލީއްޔަތުކަން ހުރި ފަރާތްތަކުގެ އެކަނި ކަމަށްވެސް ފިނޭންސް މިނިސްޓްރީން ބުނެއެވެ.\nވޯލްޑް ބޭންކުގެ އެހީގައި ފިޝަރީޒް މިނިސްޓްރީން ހިންގާ "ސަސްޓެއިނަބަލް ފިޝަރީޒް ރިސޯސަސް ޑިވެލޮޕްމަންޓް ޕްރޮޖެކްޓް"އަކީ ދިވެހިރާއްޖޭގައި މެރިކަލްޗަރ ސިނާއަތެއް ގާއިމުކުރުމަށް ހިންގާ މަޝްރޫއުއެކެވެ. މިމަޝްރޫއުގެ ދަށުން ފާނަ އަލާކޮށް ބޭރަށް ފޮނުވުމުގެ މަޝްރޫއެއް އ.ދ މަހިބަދޫގައި ވަނީ ކުރިއަށް ގެންދަނ ފަށާފައެވެ.


SunOnline: Column: Bismllahi thahugeegu feshunee!\nބިސްމިﷲ ތަޙްޤީޤް ފެށުނީ!\nއ 03 Sep 2019, 17:24\nގެއްލުނުތާ ފަސް އަހަރު ވެއްޖެ އެވެ. ޚަބަރެއް ނުވެ އެވެ. ޢާއިލާގެ މީހުންނާއި ރައްޓެހިންނާއި ހެޔޮއެދޭ މީހުން ވަނީ މާޔޫސް ވެފަ އެވެ. އަނިޔާވެރި ގޮތަކަށް މަރާ ލެވުނުތާ އެތައް އަހަރެއް ވެއްޖެ އެވެ. މަރާލެވުނީ ކީއްވެތޯ، ކާކު ބުނެގެންތޯ، ކޮން މަޤްޞަދެއްގައިތޯ ސާފު ނުވެ އެވެ. ރަސްމީ ތަޙްޤީޤީ އިދާރާތަކުން އޮތީ ހިމޭނުން ތިބޭ މޯޑުގަ އެވެ.\nވެރިކަން ބަދަލުވުމާ އެކު އެންމެ ފުރަތަމަ އެޅުނު ފިޔަވަޅުތަކުގެ ތެރޭގައި ގޮތް ނޭގޭ މަރުގެ މައްސަލަތައް ބަލަން ރިޔާސީ ކޮމިޝަނެއް އުފެއްދި އެވެ. އެ ކޮމިޝަނަށް ޤާނޫނުން ލިބެން ޖެހޭ ބާރުތައް ލިބުމުގައި ދަތިތަކެއް ކުރިމަތިވުމުން، ކުރީ ކޮޅުގައި އެ ކޮމިޝަނުން ބޭނުންވި ހަލުއި މިނުގައި މަސައްކަތްތައް ކުރިއަށް ގެންދިއުމަށް ދަތިތަކެއް ކުރިމަތިވި ކަން ފާހަގަ ކުރި އެވެ. ފަހުން އެ ކޮމިޝަނަށް ޤާނޫނީ ބާރުތައް ލިބުނެވެ.\nނުވަ މަސް ފުރުވައި، ކޮމިޝަނާ ހަވާލު ކުރެވުނު ހަތާވީސް މައްސަލައިގެ ތެރެއިން ހަތަރު މައްސަލަ ފިޔަވައި އެހެން ހުރިހާ މައްސަލަތަކެއް ތަޙްޤީޤްކޮށް ނިންމާފައި ފޮނުވަން ޖެހޭ ހިސާބަކަށް ފޮނުވެވޭ ވަރު ކޮށްދެއްވާފައިވާ ކަމުގައިވެ އެވެ. ކޮމިޝަނާ ހަވާލު ކުރެވުނު މައްސަލަތައް ތަޙްޤީޤް ކުރުމަށް ނެގި މުއްދަތައް ބަލާ އިރު، ތަޙްޤީޤީ އިދާރާތަކަށް ވަނީ ކޮމިޝަނުން ނެގި މުއްދަތުގެ ހަ ގުނަ އިތުރަށް މުއްދަތު ލިބިފަ އެވެ. ރަސްމީ ތަޙްްޤީޤީ އިދާރާތަކަކީ އެ ފަންނުގައި ކިޔަވައިގެން ތިބި މީހުން މަސައްކަތްކުރާ ތަންތަނެވެ. މަސައްކަތުގެ ތަޖުރިބާ ހުރި މީހުން ތިބި ތަންތަނެވެ. ވަސީލަތްތައް ލިބެން ހުރި ތަންތަނެވެ. އަދި ބޭރުންނާއި އެތެރެ އިން މަސައްކަތަށް ބޭނުންވާ އެހީ، އިމެއްނެތި ލިބެން ހުރި ތަންތަނެވެ. ސުވާލަކީ ރިޔާސީ ކޮމިޝަނުން ނުވަ މަސް ދުވަހުގެ ތެރޭގައި ކުރި މަސައްކަތްތައް ފަސް އަހަރު ދުވަހުގެ ތެރޭގައި ތަޙްޤީޤީ އިދާރާތަކަށް ނުކުރެވުނީ ކީއްވެ ހެއްޔެވެ. ސަބަބު އެގެން ބޭނުންވެ އެވެ. ބަލަން ބޭނުންވެ އެވެ. ހޯދަން ބޭނުންވެ އެވެ.\nގޮތް ނޭނގޭ މަރުގެ މައްސަލަތައް ބަލާ ރިޔާސީ ކޮމިޝަނުގެ ހޯދުންތަކުން ވަރަށް ގިނަ ކޮޅުތައް ދައްކައިފި އެވެ. އެ ކޮޅުތައް ބޯމަތިންދާ ވިލާގަނޑެއްހެން ދޫކޮށްލެވޭ ކަށް ނެތެވެ. ކޮމިޝަނުން ދެއްކި ކޮންމެ ކޮޅަކުން، ކަމާ ބެހޭ ފަރާތުން ތަޙްޤީޤެއް ފަށަން ޖެހެ އެވެ. ރާއްޖޭގައި ހިންގި މީހުން މެރުމުގެ އަނިޔާވެރި އަމަލުތަކުގެ ޙަޤީޤަތް ހޯދާށެވެ.\nގޮތްނޭނގޭ މަރުތައް ތަޙްޤީޤް ކުރާ ރިޔާސީ ކޮމިޝަނުން ދެއްކި "ފުލުން ގޮސްފައި ހުރިތަންތަން" ބައްދަން ބައެއް ފަރާތްތަކުން ބަޔާން ވެސް ނެރެފާނެ އެވެ. އެ ބަޔާން އަޅުގަނޑުމެން ކިޔާނަމެވެ. ބަސްދީގަތުން ވެސް ދީފާނެ އެވެ. އަޅުގަނޑުމެން އެ ބަސްދީގަތުންތައް ވެސް ބަލާނަމެވެ. ކަންތައް ނުކުރެވުނު ގޮތުގެ ތަޤްރީރެއް ވެސް ދީފާނެ އެވެ. އަޅުގަނޑުމެން އެ ތަޤްރީރު އަޑުއަހާނަމެވެ. އެކަމަކު މިއިން އެއްވެސް ފަރާތަކުން މިކަމާ ބެހޭ ގޮތުން ދައްކާ ވާހަކަ، މިހާރު އަޅުގަނޑުމެންނަށް ޤަބޫލު ކުރެވޭ ކަށް ނެތެވެ. ރިޔާސީ ކޮމިޝަނުން ކޮށި ރާސްތާ ފެނުމުންނެވެ.\nރާއްޖޭގެ އެއިރުގެ އެއްވަނަ ރައްޔިތު ތަޙްޤީޤްގެ މަގު އޮޅުވާލަން މަސައްކަތް ކުރެއްވި ކަމަށް ރިޔާސީ ކޮމިޝަނުގެ ހޯދުންތަކުން އެގުނު ކަމުގައިވެ އެވެ. ކީއްވެތޯ އެވެ. ކޮން ފައިދާ އެއް އޮވެގެންތޯ އެވެ. ސިޔާސީ ނުފޯޒެއް ހޯދަންތޯ އެވެ. ހަރުކަށި ވިސްނުން ގެންގުޅޭ ބައެއްގެ ސިޔާސީ އެހީތެރިކަމެއް ހޯދަން ވެގެންތޯ އެވެ؟ އިތުރު ތަޙްޤީޤަކުން އަޅުގަނޑުމެންނަށް އެގެން ބޭނުންވެ އެވެ. ހަމަ އެގޮތަށް ރާއްޖޭގެ އެއިރުގެ ދެވަނަ ރައްޔިތު ނުފުރާ މީހަކު ފުރިކަމަށް ހައްދަވަން ޤާނޫނާ ޚިލާފް ކަންތައްތަކެއް ކުރައްވަން އުޅުއްވީ ކީއްވެތޯ އެވެ. ކޮން ގުޅުމެއް އޮވެގެންތޯ އެވެ. އިސްލާމީ ހަރުކަށި ވިސްނުން ގެންގުޅޭ މީހުންނާއި އެ އިރު ވެރިކަމުގައި ތިބި އިސް މީހުންނާ އެނގިގެން ވެސް ނުވަތަ ނޭނގި ނަމަވެސް ގުޅުމެއް އޮވެދާނެ ބާވަ އެވެ.\nރާއްޖޭގެ ތާރީޚުގައި ވެސް އެންމެ އަނިޔާވެރިކޮށް މަރާލެވުނު މީހުންގެ ފަހަތުގައި ތިބީ އިސްލާމީ ހަރުކަށި ފިކުރުގެ މީހުން ކަމަށް އަޅުގަނޑުމެންގެ ތެރެއިން ވަރަށް ގިނަ މީހުން ކުރިން ވެސް ޤަބޫލުކުރެ އެވެ. އެއްވެސް ހެއްކެއް ނެތި ބައެއްގެ ބޮލުގައި ބޮޑު އިލްޒާމެއް އެޅުވުމުން ނުކުމެދާނެ ޤާނޫނީ މައްސަލަތަކާ ހުރެ ހިމޭނުން ތިބީ އެވެ. އެހެންނަމަވެސް އިސްލާމީ ހަރުކަށި ވިސްނުން ފެތުރުމަށް މިހާރު އެނގިފައި މިވާ މިންވަރަށް، ކަންތައް ރޭވިފައި އޮންނާނެ ކަމަށް ކުޑަކޮށް ވެސް ހީ ނުކުރެވެ އެވެ. ސަރުކާރުގެ ބައެއް މުހިއްމު މަޤާމުތަކުގެ ނިވަލުގައި ތިބެގެން ބައެއް މީހުން އިސްލާމީ ހަރުކަށި ފިކުރު ފަތުރަން މަގު ފަހި ކޮށްދޭ ކަން ވެސް އަޅުގަނޑުމެންނަށް އެގެނ އެވެ. މައްސަލަ އަކަށް ވެފައި އޮތީ އެއްޗެއް ލިޔާ އިރު ހެއްކާ އެކީގައި ކަށަވަރު ކޮށްދިނުމެވެ. ބޭނުންވާ ވަރަަށް ސާބިތު ހެކި ހޯދަން އެ އިރު އުނދަގޫ ވުމެވެ. އިސްލާމީ ހަރުކަށި ވިސްނުން ރާއްޖޭގައި އަށަގަންނަން ފެށި ގޮތާ ބެހޭ ގޮތުން ދީން ކިޔަވައިގެން ތިބި ފަތުވާ ދޭ ބައެއް މީހުން އަޅުގަނޑުމެން ނަށް ކިޔައި ދޭކަށް ނުޖެހެ އެވެ. އެއީ ދުނިޔެވީ ކަމަކަށް ވުމާ އެކު ހަރުކަށި ކަން އަންނަން ފެށި ގޮތް އަޅުގަނޑުމެންނަށް ރަނގަޅަށް އެނގެ އެވެ. މި ކަމުގައި މިހާރުގެ ސަރުކާރަށް އޮތް އެންމެ ބޮޑު އެއް ގޮންޖެހުމަކީ ސަރުކާރުން ރާވާ އުނގަންނައިދޭ ތަފާތު ޕުރޮގްރާމްތަކުން ދީނީ ހަރުކަށި ޚިޔާލު ފަތުރާ މީހުންނަށް ފުރުޞަތު ދިނުން ހަނި ކުރެވޭނެ ގޮތެއް ހޯދުމެވެ. މިސާލަކަށް ދަންނަވާ ނަމަ ތަފާތު ގޮތް ގޮތަށް ސަރުކާރުން ބާއްވާ ދީނީ ހައިބަތު ހުރި ޕުރޮގްރާމްތަކުގައި ރައްޔިތުންނާ މުޚާޘަބު ކުރުމަށް ދެވޭ ފުރުޞަތު ހަނި ކުރުމެވެ.\nރިޔާސީ ކޮމިޝަނުން ކުރި މަސައްކަތަށް ދިވެހި ރައްޔިތުން ސާބަސް ދޭން ޖެހެ އެވެ. އެ ކޮމިޝަނުގެ މެމްބަރުންގެ ބިރު ކުޑަ ކަމާއި ހިތްވަރަށް އަޅުގަނޑުމެން އިޙްތިރާމް ކުރަން ޖެހެ އެވެ. އެ ބޭފުޅުންގެ ނިންމެވުން ތައް ޢާއްމު ކުރައްވާފައި ވަނީ، އެ ބޭފުޅުންނަށް ކުރިމަތިވެދާނެ ނުރައްކާތައް ވެސް އެނގިވަޑައިގެން ތިއްބަވަ އެވެ. ނުލިބި، ލަސްވެފައި، ނުހޯދި އޮތް އިންޞާފު ހޯއްދަވާ ދެއްވުމުގެ ޢަޒުމު ގަ އެވެ. ރިޔާސީ ކޮމިޝަނުން ބިރު ކުޑަކަމާ އެކު އެ ކޮމިޝަނުގެ މެމްބަރުން ޖާނުގެ ނުރައްކަލާ ކުރިމަތި ލައްވައިގެން އެ ކުރެއްވި މަސައްކަތުން، މުސްތަޤިއްލު މުއައްސަސާތަކުގައި މަސައްކަތް ކުރާ މީހުން ޢިބްރަތެއް ލިބިގަންނަން ޖެހެ އެވެ. އެ ތަންތަނުން ނިންމާ ބައެއް ނިންމުންތަކާ މެދު ބައެއް ބާރު ގަދަ ފަރާތްތަކުގެ ހިތްހަމަނުޖެހުމެއް އޮތް ކަމުގައި ވިޔަސް، އެންމެ ބޮޑު ވަރަކަށް ލިބޭނެ އަދަބަކީ ވަޒީފާ ގެއްލުމެވެ. މާލީ ނުރައްކަލެކެވެ. ޖާނީ ނުރައްކަލެއް ނޫނެވެ. ކޮމިޝަނުން ބެލި މަރުތަކަށް ބަލާ އިރު، މީހުން މަރާލެވިފައި ވަނީ ވަރަށް ބޮޑަށް ރޭވިގެން ނެވެ. ބައިނުލްއަޤްވާމީ އަނިޔާވެރި ޖަމާޢަތެއްގެ ޖިނާއީ ވިސްނުން ބޭނުން ކޮށްގެންނެވެ.\nރިޔާސީ ކޮމިޝަނުގެ މެމްބަރުން ދިވެހި ރައްޔިތުން ނަށް އިންޞާފް ހޯއްދަވައި ދެއްވުމަށް އެ ވެ ވަޑައިގެންނެވި ޤުރުބާނީގެ ބަދަލު އެބޭފުޅުން ނަށް އަޅުގަނޑުމެން ދޭން ޖެހެ އެވެ. އެ ބޭފުޅުންނަށް އުމުރު ދުވަހަށް ސިފައިން ނުވަތަ ފުލުހުންގެ ޙިމާޔަތް ދޭން ޖެހެ އެވެ. ދުޝްމަނުން ނަށް ކަމެއް ނުކުރެވިދާނެ ކަމަށް ހީ ނުކުރާށެވެ. ކުށްހީ އަކަށް ވެދާނެ އެވެ.


Covid in UK ge 1 million meehun dhunfathaa dhuru koffi | Mihaaru\nކޮވިޑުން ޔޫކޭގެ އެއް މިލިއަން މީހުން ދުންފަތާ ދުރުކޮށްފި\nމީހަކު ސިނގިރެޓް ބޮނީ.\nއެ ސާވޭގައި ބުނީ ކޮވިޑާ ހެދި، ފާއިތުވި ހަތަރު މަސް ދުވަހުގެ ތެރޭގައި ދުންފަތުގެ އިސްތިއުމާލުކުރުން ހުއްޓައިިލި މީހުންގެ ނިސްބަތް 41 ޕަސެންޓަށް އަރާ ކަމަށެވެ. އަދި މިއީ ފާއިތުވި 10 އަހަރުގެ ތެރޭގައި އެ ވަބާއާ ދުރަށް އެންމެ ގިނަ ބަޔަކު ދިޔަ ފުރަތަމަ ފަހަރު ކަމަށް ވެސް އޭޝް އިން ބުންޏެވެ.\nކޮވިޑް-19 ގެ ނުރައްކާ ބޮޑު މީހުންގެ ތެރޭގައި ދުންފަތުގެ އިސްތިއުމާލުކުރާ މީހުން ހިމެނެ އެވެ. އަދި މި ބަލި ފެތުރެން ފެށުމާ އެކު ސިއްހީ މާހިރުން އަންނަނީ ދުންފަތާ ދުރުވުމަށް ތަކުރާރުކޮށް ގޮވައިލަމުންނެވެ.\nއިނގިރޭސިވިލާތުގެ ޔުނިވަސިޓީ ކޮލެޖް ލަންޑަން (ޔޫސީއެލް) އިން، ދުންފަތުގެ އިސްތިއުމާލުކުރުން ހުއްޓައިލާ ނިސްބަތާ ބެހޭ ގޮތުން 2007 އިން ފެށިގެން ކުރިއަށް ގެންދާ ސާވޭއެއްގެ ނަތީޖާ އަށް ބަލާ އިރު މި އަހަރުގެ ޖޫން މަހާ ހަމައަށް އައި އިރު، މިއީ ދުންފަތުގެ އިސްތިއުމާލުކުރުން ހުއްޓާލި މީހުން އެންމެ ގިނަ އަހަރެވެ.\nTerry Craggs, Newcastle, quit smoking after spending time in hospital on oxygen.\n"[The pandemic] is more of an incentive to stay off them, even though it's more difficult at the moment because of the stress," he told the BBC.https://t.co/I1ubPe0uAU pic.twitter.com/ecfp77N1aW\n— ASH (@ASH_LDN) July 15, 2020\nއިނގިރޭސިވިލާތުގައި ދުންފަތުގެ އިސްތިއުމާލުކުރާ 10،000 މީހެއްގެ އެ އާދަތަކާ ގުޅޭ މައުލޫމާތު، އޭޝް އާއި ޔޫގަވް އިން އެޕްރީލް 15 އިން ޖޫން 20 އަށް އެއްކޮށްގެން ބެލި އިރު، އޭގެ ތެރެއިން ދެބައިކުޅަ އެއްބައި މީހުން ވަނީ ދުންފަތުގެ އިސްތިއުމާލުކުރުން ހުއްޓާލައިފަ އެވެ. އަދި މިކަމުގެ ސަބަބެއް ކަމަށް އެ މީހުން ބުނެފައި ވަނީ ސިއްހީ މައްސަލަތައް ކުރިމަތިިވުމާއި އެކަހެރިވެގެން ތިބެން ޖެހުމުން ދުންފަތާ ދުރުކޮށް ދިނުމާއި ކުރިން ކުރާ ގޮތަށް ދުންފަތުގެ އިސްތިއުމާކުރުމުގެ މާހައުލެއް ނެތުމެވެ.\nNew @ASH_LDN and @UCLBehaveChange figures showamillion people have stopped smoking since #COVID19 hit! Biggest fall in smoking inadecade #QuitforCovid #Smokefree2030https://t.co/akBwQosg1Z\nއޭޝްގެ ޑިރެކްޓަރު ޑެބޯރާ އާނޮޓް ވިދާޅުވި ދުންފަތުގެ އިސްތިއުމާލުކުރާ ގިނަ މީހުންނަކީ އެ އާދައާ ދުރަށް ދާން ބޭނުންވި ނަމަވެސް ހުއްޓައިލަން އުނދަގޫ ބައެއް ކަމަށެވެ.\n"އެކަމަކު އަހަރެމެންނަށް ފާހަގަކުރެވުނު ކަމަކީ މި ކޮރޯނާވައިރަހުގެ ބަލިމަޑުކަމުގެ ތެރޭގައި މިލިއަނަކަށް ވުރެ ގިނަ މީހުން ދުންފަތާ ދުރަށް ދާން މަގުފަހިކޮށްދީ އެކަން ކާމިޔާބުވިކަން،" އޭނާ ވިދާޅުވި އެވެ.\nތަފާސްހިސާބުތައް ދައްކާ ގޮތުން އިނގިރޭސިވިލާތުގައި ދުންފަތުގެ އިސްތިއުމާލުކުރާ މޯހުންގެ ގޮތުގައި މިދިޔަ އަހަރު ރެކޯޑް ކުރެވިފައިވާ މީހުންގެ އަދަދަކީ ހަތް މިލިއަނެވެ.\nއެހެންވެ މި ވަބާއާ މީހުން ދުރުކުރުން ސަރުކާރުން ހާއްސަ މަސައްކަތްތަކެއް ކުރިއަށް ގެންދެ އެވެ. އޭޝް އިން މިހާރު އަންނަނީ އިނގިރޭސިވިލާތުގެ ޑިޕާޓްމަންޓް އޮފް ހެލްތު އެންޑް ސޯޝަލް ކެއާއާ ގުޅިގެން ދުންފަތާ މީހުން ދުރުކުރުމަށް ހާއްސަ ކެމްޕޭނެއް ލޯންޗްކުރަން ތައްޔާރުވަމުންނެވެ. މި ކެމްޕޭން ހާއްސަ ކުރާނީ އެ ގައުގައި އެންމެ ގިނައިން ދުންފަތުގެ އިސްތިއުމާކުރާ މީހުން ތިބި ސަރަހައްދުތަކަށެވެ.\nދުންފަތުގެ އިސްތިއުމާލުކުރުން ސިއްހަތު ދިރާސާ އިނގިރޭސިވިލާތް ސިނގިރޭޓް\nރާއްޖޭގަ ތިއާ މުޅިން އިދިކޮޅު! ދުންފަތާ ރަލުގެ ޑިއުޓީ ކުޑަކޮށް އިތުރަށް ބޯން ސަރުކާރުންވެސް ދެނީ ހިއްވަރު. ދުންފަތުގެ އިސްތިއުމާލު ނުކުރިޔަސް ދުންފަތުގެ ވިހަ ދުމުން ސަލާމަތް ވެވޭކަށްނެތް. ދެރަކަމެއް!\nސަރުކާރުން ހޮޓާކެފޭ ތަކައް ހުއްދަ ނުދީ ހިފަހައްޓާލިނަމަ ނިމުނީ.ސިގަރޭޓް ބޯން ބޭނުންވާ ކެފޭތަކައް މަހަކު 100000 ރުފިޔާ ދައްކާ ގޮތައް ލައިސަންސް ދީ ތަނުގެ ނަންބޯޑުގަ ހުއްދަ ދިންކަން އެނގޭގޮތައް ހުރީމަ ނިމުނީ.\nމާލޭގައި އެއްމެ ކިއު ދިގު ފިހާރައަކީ ޓްރޭޑް ސެންޓަރު ކުރިމަތީހުންނަ ސިގިރޭޓް ހޯލްސޭލް ކުރާ ފިހާރަ.\nދުންފަތުގެ އިސްތިއުމާލު ކުރުމަކީ %100 ގެއްލުން ހުރި ކަމެކޯ. އިވޭ އަޑުތަކުން ހުރިހާ ފެންވަރެއްގަ ހުރިހާތަނެއްގަ މި ހުއްޓުވަން މަސައްކަތްކުރެޔޯ. ހަގީގަތަކީ އެއްވެސްބަޔަކު ހުއްޓުވާކަށް ނޫޅޭ. ލިބޭ ފައިދާ ބޮޑުކަމުން. ވިއްކައިގެން ކުންފުނިތަކަށް. ޓެކުހުން ސަރުކާރުތަކަށް. އަރަބި ގައުމުތަކަށް އެކަނި މެލްބަރޯ ވިއްކައިގެން އެމެރިކާއަށް އަހަރަކު7ބިލިއަން އާނ7ބިލިއަން ޑޮލަރު ފައިދާވޭ. މިދުނިޔޭގެ އެންމެ ބޮޑު ނުބައިބަޔަކީ ވިޔަފާރި. ވިޔަފާރިވެރިން.


މަސްމާރުކޭޓޫން މަސްގަނެވޭނެ އިންތިޒާމު ހަޖައްސަމުން ގެންދާ ކަމަށް މާލޭ ސިޓީ ކައުންސިލުގެ މެންބަރަކު ވިދާޅުވެއްޖެއެވެ.\nމެދުހެންވޭރު ދާއިރާގެ މެންބަރު ނިޔާޒް ވިދާޅުވީ އޮންލައިންކޮށް މަސްގަނެވޭނެ އިންތިޒާމް ހަމަޖެއްސި ނަމަވެސް މަސްގަންނަން ގިނަ ބައަކު މާރުކޭޓަށް ދާތީ އެކަން ކުރެވޭނެ ރަނގަޅު އިންތިޒާމެއް ހަމަޖައްސަމުން ގެންދާ ކަމަށެވެ.\n"ފުލުހުންނާ ގުޅިގެން އަޅުގަނޑުމެން މިހާރު މަސައްކަތް މިކުރަނީ މަސްގަންނަން ދާ މީހުން މަޑުކޮށްގެން ތިބޭނެ ސްޕޮޓްތައް ފާހަގަކުރަން. ގިނަ މީހުން ބޭނުންވަނީ މަސް ބަލައިގެން މަސްގަންނަން. އެހެންވެ އެމީހުން މާރުކޭޓަށް އެދަނީ. އެއީ ދިވެހިން ކުރިންސުރެ އާދަވެފައި ތިބި ގޮތް! އެހެންވެ އެހެން އެ ދިމާވަނީ."\nނިޔާޒް ވިދާޅުވީ ލޯކަލް މާރުކޭތް ހުޅުވުން ލަސްވުމުން ގިނަބައަކަށް ދަތިވެ ޝަކުވާ ކުރާ ކަމަށާއި ނަމަވެސް ހުޅުވާނެ ތަންތަން ކަނޑައެޅުމަކީ އެޗްޕީއޭއިން ކުރާ ކަމަށްވާތީ އެކަމަށް ސިޓީ ކައުންސިލުން ކުރެވޭނެ ކަމެއް ނުއޮންނަ ކަމަށެވެ. "ބުނެފަ އޮތީ3ވަނަ ފޭސްގަ ކަމަށް ލޯކަލް މާރުކޭޓް ހުޅުވަން ހުއްދަ ދޭނީ."\nއޮންލައިންކޮށް އޯޑަރުކުރުމުން މަސް ލިބެނީ ކަނޑައި ވަރަށް ގިނައިރުތަކެއްވުމަށްފަހުގައިކަމަށްވާތީ ތާޒާކަން ގެއްލިފައި ހުންނަކަމަށް ގިނަ ބައަކު ބުނެއެވެ.


"އެރޭ ހާދަ ރުއިމޭ، ހަނދާންވޭ އެ މަންޒަރު، ދުށީ ދާދި ކައިރިން ނިދާލާފަ ވާތީ'' - DhiDaily\n”އެރޭ ހާދަ ރުއިމޭ، ހަނދާންވޭ އެ މަންޒަރު، ދުށީ ދާދި ކައިރިން ނިދާލާފަ ވާތީ“\n”އެރޭ ހާދަ ރުއިމޭ، ހަނދާންވޭ އެ މަންޒަރު، ދުށީ ދާދި ކައިރިން، ނިދާލާފަ ވާތީ“ މިއީ އެ ދުވަހުގެ ގިނަބައެއްގެ ހިތުގެ ޝުޢޫރެވެ. އާދެ! މާޗުމަހުގެ 17 ވަނަ ދުވަހެވެ. މުޅި ޤައުމު މޮޅިވެރިކަމުގެ ސާލު އޮޅައިލި ދުވަހެވެ. ރައްޔިތުންގެ ލޯތައް ކަރުނުން ތެންމައިލި ދުވަހެވެ. މައިންގެ ކޯތާފަތްމަތިން ކަރުނަތައް ފާއްދައިލި ދުވަހެވެ. އެ ހަނދާނެއް އަދިވެސް ނުނެެތެއެވެ. ދެންމެ ވީ ކަމެއްހެން އެ ހަނދާންތައް ހިތުގެ އެންމެ ހިމަނާރުތަކާއި ކުޅެލައެވެ.\nއާދޭހެވެ. ރާއްޖޭގެ ތާރީޚުގައި ކަނޑުމަތީގައި މިހާތަނަށް ހިނގައިދިޔަ އެންމެ ނުރައްކާތެރި އެއް ހާދިސާއެވެ. 2004 ވަނަ އަހަރު މާޗުމަހުގެ 17 ވަނަ ދުވަހު ހިނގި އެ ހާދިސާއަށް މިއަދު 17 އަހަރުވީއެވެ.\nމި ދަންނަވަނީ ގއ.ވިލިނގިލީގައި އޮތް ފުޓުބޯޅަ މެޗެއް ބަލަން ގޮސްފައި 122 މީހުންނާއެކު ތިނަދުއަށް ދަތުރުކުރަނިކޮށް ބަންޑުންޖަހައިލި ”އެނަމާ“ ބޯޓުގެ ވާހަކައެވެ.\nތިނަދޫ އެނަމާ ބޯޓު ދަތުރަށްފުރީ 2004 ވަނަ އަހަރު މާޗުމަހުގެ 17 ވަނަ ދުވަހު އިރުއޮއްސުނުއިރުއެވެ. އެ ބޯޓު ވިލިނގިލިން ފުރިއިރު، ބޯޓަށް މައްސަލައެއް ދިމާވެފައިވާކަމެއް ފާހަގަކުރެވިފައެއް ނުވެއެވެ. އެހެންނަމަވެސް ދަތުރު ފެށިތާ ބައިގަޑިއިރެއް ފަހުން ބޯޓުގެ އިންޖީނު ހުއްޓުނެވެ. އެހެނަސް އިންޖީނަށް ދިމާވި މައްސަލަ ހައްލުކޮށް އަނެއްކާ ވެސް މަންޒިލަށް ދިއުމަށް ދަތުރު ފެށިއެވެ.\nޤުދުރަތު ނިޔާ ކަނޑައެޅީ ކިހިނަކުންތޯއެވެ. އެރޭގެ 20:30 ހާއިރު ހުރިހައިކަމެއް ބަދަލުވެގެންދިޔައީއެވެ.\nއެނަމާ ބޯޓާއި ސާޅީހަކަށް ފޫޓު ދުރުން ދަތުރުކުރި “އަރުތަ“ ދޯނީގެ މޯހިރުން އުފެދުނު ރާޅުބާނިގަނޑުތެރޭ އެނަމާ ބޯޓު ބަންޑުންޖަހައިލިއެވެ.\nބޯޓު ބަންޑުން ޖަހައިލިއިރު، ބޯޓުގައި ހުރީ ކައްކާ ގޭސް ހުސްކުރި 88 ފުޅިއާއި، ހޮސްޕިޓަލުގެ މެޑްއޮކްސިޖަން ހުސްކުރި 10 ފުޅިއެވެ. ހަމައެހެންމެ ބޯޓުގައި 122 މީހުން ތިބިއިރު ގިނަ ބަޔަކު ތިބީ ބޯޓުގެ މަތީގައެވެ. ބޯޓު ބަންޑުން ޖަހައިލަން ދިމާވި ސަބަބަކީ އެއީކަމަށް ބައެއް ފަރާތްތަކުން ދެކެއެވެ.\nމި ހާދިސާ ހިނގުމުން އެނަމާ ބޯޓަށް އެންމެ ފުރަތަމަ އެހީތެރިކަން ފޯރުކޮށްދިނީ ތިނަދޫ ”އަރުތަ“ ދޯނިންނެވެ. ހަމަ އެ ވަގުތުގައި އެ ސަރަހައްދުން އެހެން ދޯންޏެއް ވެސް ދަތުރުކުރިއެވެ. އެއީ ގއ.ދާންދޫ ”މިޔަރެން“ ދޯންޏެވެ. ނަމަވެސް ކަނޑުމަތީގައި ރޮއެރޮއެ ތިބި މީހުންނަށްވުރެ އެ މީހުންނަށް މުހިންމުވީ އެންމެ 12 ޓަނުގެ މަހެވެ. 12 ޓަނުގެ މަސްހުރިކަމަށް ބުނެފައި އެ ދޯނި ދިޔައީ މަސްކިރަން ކޫއްޑުއަށެވެ.\nމި ހާދިސާގައި 24 މީހަކު ނިޔާވެފައިވާއިރު، ދެ މީހަކު ފެނިފައެއް ނުވެއެވެ. މި ހާދިސާގައި އެއް ޢާއިލާއެއްގެ ގިނަބަޔަކު ދުނިޔެ ދޫކޮށް ދިޔައިރު، އެއް ރަށަކުން ގިނަ ބަޔަކު މި ދުނިޔެ ދޫކޮށްދިޔައީ ތިނަދޫ ރޮއްވައިލާފައެވެ.\nމާތް ރައްބު އެ ހުރިހައި ފުރާނަތަކަށް ރަޙްމަތް ލައްވާށި! އާމީން!\nޑރ. މުއިއްޒު: ބޮޑެތި މަޝްރޫއުތަކެއް ހިންގަވާފައިވާ ބޭފުޅެއް\n”މަރުހަބާ މަރްޔަމް، ތިޔައީ ފަސްމީރުކުރި ރުކެއް، ހައިކޯޓަށް ލިބިފައިވާ ޖަވާހިރެއް’’\nނާއިޝްގެ ހިމޭން ދުނިޔޭގެ ތެރެއިން ކުރެހުން!


ކުރީގެ ކަރުދާސް ނޫޓު އައު ނޫޓަށް ބަދަލުކުރުމުގެ ފަހު ފުރުސަތު 31...\nކަރުދާސް ނޫޓް އައު ކުރުން\nއެމްއެމްއޭއިން ބުނީ މިހާރު ވެސް ގިނަ އަދަދެއްގެ ކުރީގެ ކަރުދާސް ނޫޓުތައް އެ އިދާރާއަށް ލިބިފައިވާކަމަށް\nކަރުދާސްނޫޓް ބަދަލުކުރެވޭނީ އެޕޮއިންޓްމެންޓް ހައްދައިގެން\nރަންދިހަ ފަހެއް ނޫޓް ސީރީޒް ބޭނުންކުރަން ފަށާފައިވަނީ 26 ޖަނަވަރީ 2016 ގައި\n5 މާރޗް 2021 | ހުކުރު 07:21\nއެމްއެމްއޭއިން އަލަށް ނެރުނު ރަންދިހަ ފަހެއްގެ ނޫޓްތައް\nރާއްޖޭގެ މިނިވަން ކަމަށް 50 އަހަރު ފުރުމާ ދިމާކޮށް، 2016 ވަނަ އަހަރު ނެރުނު ރަން ދިހަ ފަހެއްގެ ނޫޓު ސީރީޒްގައި 5، 10، 20، 50، 100، 500 އަދި 1،000 ރުފިޔާގެ ނޫޓު ވަނީ ނެރެފައެވެ. ކުރިން ބޭނުންކުރި ކަރުދާސް ނޫޓްތައް ބަދަލުކުރުމަށް އެމްއެމްއޭއިން ވަނީ ދިގު މައްދަތެއް ދީފައެވެ. އަދި މި ނޫޓުތައް މިއަހަރުގެ ޖުލައިމަހުގެ 31 ވަނަ ދުވަހުގެ ކުރިން ބަދަލުކުރުމަށް އެމްއެމްއޭއިން ވަނީ އެދިފައެވެ.\nއެމްއެމްއޭއިން ބުނީ މި ތާރީހުގެ ފަހުން ކުރިން ބޭނުންކުރަމުންއައި ކަރުދާސް ނޫޓުތައް ބަދަލު ނުކުރެވޭނެކަމަށެވެ. އެމްއެމްއޭއިން ބުނީ މިހާރު ވެސް ގިނަ އަދަދެއްގެ ކުރީގެ ކަރުދާސް ނޫޓުތައް އެ އިދާރާއަށް ލިބިފައިވާކަމަށެވެ.\nކޮވިޑް19ގެ ސަބަބުން އެމްއެމްއޭއިން ފޯރުކޮށްދޭ ހުރިހާ ޙިދުމަތެއްވެސް އެޕޮއިންޓްމަންޓް އުސޫލުން ކުރިއަށްގެންދާއިރު، ކަރުދާސްނޫޓް ބަދަލުކުރަން ބޭނުންވާ ފަރާތްތަކުން ވެސް އެޕޮއިންޓްމަންޓް ހެއްދުމުން ފައިސާ ބަދަލުކުރެވޭނެ އިންތިޒާމު ވަނީ ހަމަޖައްސާފައެވެ. އެޕޮއިންޓްމަންޓް ހެއްދުމަށް އައިޑީކާޑު ނަންބަރާއި، ދިރިއުޅޭ އެޑްރެހާއި، ގުޅޭނެ ނަންބަރާއި ބޭނުންވާ ޙިދުމަތެއް ލިޔުމަށްފަހު 7919292 އެސްއެމްއެސް ނުވަތަ ވައިބަރ ކުރުމުން އެޕޮއިންޓްމަންޓް ހެއްދޭނެކަމަށް އެމްއެމްއޭއިން ބުނެއެވެ.\nކުރީގެ ކަރުދާސް ނޫޓުތައް ބޭނުންކުރުން ހުއްޓާލާފައިވަނީ "ރަންދިހަ ފަހެއް" ނޫޓް ސީރީޒް ބޭނުންކުރަން ފެށުމާއި ގުޅިގެންނެވެ. ސަލާމަތީގޮތުން ރައްކާތެރި، އަދި ކޮލިޓީ ރަނގަޅު ރަންދިހަ ފަހެއް ނޫޓް ސީރީޒް ބޭނުންކުރަން ފަށާފައިވަނީ 26 ޖަނަވަރީ 2016 ގައެވެ. ދިވެހި ރުފިޔާގެ އާނޫޓް ސީރީޒްގެ ނޫޓްތަކަކީ ކުރިން ބޭނުންކުރި ނޫޓް ސީރީޒްތަކުގެ ނޫޓްތަކާ ޚިލާފަށް ރައްކާތެރި، ގެންގުޅެން ފަސޭހަ އަދި ޒަމާނީ ނޫޓްތަކެކެވެ. މި ނޫޓްތަކުގައި އެކުލެވޭ ބައެއް ސެކިއުރިޓީ ފީޗާސްތަކަށް ބަލާލާއިރު، ރަންދިހަ ފަހެއްގެ ނޫޓްތަކަށް އަލްޓްރާ ވައިލެޓް އަލި އެޅުވުމުން ސީރިއަލް ނަމްބަރު ދިއްލޭނެއެވެ. އަދި އަލްޓްރާ ވައިލެޓް އަލީގައި ނޫޓްގެ މޫނުމަތީ އަގު ގޮޅިއެއްގައި ދިއްލިފައި ހުންނައިރު، މިއީ އާދައިގެ އަލީގައި ފެންނާނެ އެއްޗެއް ނޫނެވެ. ރަންދިހަ ފަހެއްގެ ނޫޓް ސީރީޒްގެ ނޫޓްތަކަކީ، ފެނުމުން މަޙްރޫމްވެފައިވާ ފަރާތްތަކަށްވެސް ނޫޓްތައް ދެނެގަތުމަށް ފަސޭހަ ފީޗާސްތަކެއް އެކުލެވިގެންވާ ނޫޓްތަކެކެވެ.


Hithaama Nukuraasheve! (12)\nލިޔުއްވީ: ޒާހިޔާ ނަޢީމް|2020-07-12T00:07:55+05:00July 11th, 2020|އަޚްލާޤު, ޢަޤީދާ, ދީން|\nމި ލިޔުމަކީ ހިތާމަނުކުރާށެވެ! ސިލްސިލާގައި ހިމެނޭ 35 ލިޔުމުގެތެރެއިން 12 ވަނަ ލިޔުމެވެ.\nނުވަތަ، اللَّه ގެ ފަޟްލަވަންތަކަމުގެ ތެރެއިން، އެކަލާނގެ މީސްތަކުންނަށް ދެއްވާފައިވާ ކަންތަކާމެދު އެއުރެން މީސްތަކުންނަށް ޙަސަދަ ވެރި ވަނީހެއްޔެވެ؟\n﴿ أَمْ يَحْسُدُونَ النَّاسَ عَلَىٰ مَا آتَاهُمُ اللَّـهُ مِن فَضْلِهِ ۖ ﴾\nމާނައީ: ނުވަތަ، اللَّه ގެ ފަޟްލަވަންތަކަމުގެ ތެރެއިން، އެކަލާނގެ މީސްތަކުންނަށް ދެއްވާފައިވާ ކަންތަކާމެދު އެއުރެން މީސްތަކުންނަށް ހަސަދަވެރި ވަނީހެއްޔެވެ؟\nހަސަދަވެރިކަމުގެ ބަލީގެ ސަބަބުން، އަސަރުކޮށް ފަނާކުރަނީ ހަމައެކަނި ތިބާގެ ބުއްދި އެއް ނޫނެވެ. ހަށިގަނޑުވެސް މެއެވެ. ހަސަދަވެރިޔާ އަށް ހިމޭންކަމާއި ހަމަޖެހުމެއް ނުލިބޭނެއެވެ. އަދި އެއީ ރަހްމަތްތެރިކަމުގެ ފޭރާމުން ނިވާވެގެން ހުންނަ ދުޝްމިނެކެވެ. ހަސަދަވެރިކަމުގެ ބައްޔަށް އިންސާފު ކުރާއިރު އެއީ އިންސާފުވެރި އެއްޗެއް ކަމުގައި ބުނެވިދާނެއެވެ. އެހެނީ، އެންމެ ފުރަތަމަ އެއިން ނެތިކޮށްލަނީ ހަސަދަވެރިޔާ ކަމުގައިވާތީއެވެ.\nތިބާ އާއި އަހަރެންނަށްވެސް ހަސަދަވެރިވުން މަނާކުރަމެވެ. އެހެނީ ، އެހެން މީހުންނަށް އޯގާތެރިވެ ރަހުމު ކުރުމުގެ ކުރިން ތިމާގެ އަމިއްލަ ނަފްސަށް ރަހުމު ކުރަން ޖެހެއެވެ. އެހެން މީހުންނަށް ހަސަދަވެރިވުމުން، އަހަރެމެން، އަހަރެމެންގެ ނަފްސު ހިތާމަ އާއި އެކަނިވެރިކަމުގެ ތެރެއަށް ހުށަހަޅައެވެ. އަދި އަހަރެމެންގެ އަރާމު ނިދި އެހެން މީހުންނަށްޓަކައި ޤުރުބާން ކޮށްލައެވެ.\nހަސަވެރިޔާ، އަލިފާންގަނޑު ރޯ ކުރެއެވެ. އަދި އެ އަލިފާންގަނޑުގެ ތެރެއަށް ފުންމާލައެވެ. ހަސަދަވެރިކަމުން ގެނެސްދެނީ، ހިތާމަ އާއި އަނިޔާ އާއި ވޭނެވެ. އަދި ކުރިން ހަމަޖެހުން ލިބިފައިވާ ރީތި ދިރިއުޅުން ހަލާކުގެ ތެރެއަށް ވައްޓާލައެވެ.\nހަސަދަވެރިޔާގެ ނުބައި ކަމަކީ، ﷲ ގެ ޤަދަރާމެދު އޭނާ ވާދަކުރުމެވެ. އަދި އޭނާ ހެއްދެވި ފަރާތަކީ ބޭއިންސާފު ފަރާތެއް ކަމުގައި ދައުވާ ކުރުމެވެ.\nހަސަދަވެރިކަމަކީ ބައްޔެކެވެ. ނަމަވެސް އެހެން ބަލިތަކާއި ޚިލާފަށް، އެބަލި ޖެހޭ މީހާއަށް އާޚިރަތުގައި އެއްވެސް ހެވެއް ނުވެއެވެ. އޭނާ މަރުވަންދެން ނުވަތަ އެހެން މީހުންގެ ނިޢުމަތްތައް ފިލައިދަންދެން އޭނާ ހުންނާނީ ރުޅި އާއި ނަފުރަތުގެ މަތީގައެވެ. ހަސަދަވެރިޔާ ނޫނީ އެހެން ހުރިހާ އެންމެންވެސް ސުލްހަ ކުރެވެއެވެ. އޭނާ ސުލްހަ ކުރުވޭނެ ހަމައެކަނި ގޮތަކީ ﷲ ދެއްވި ނިޢުމަތްތަޢް ތިބާގެ އަތުން ފިލައިގެން ދިއުމެވެ. ނުވަތަ ތިބާގެ ހުނަރުތަކާއި ހެޔޮ ޢަމަލުތައް ދޫކޮށްލުމެވެ. އޭރުން ހަސަދަވެރިޔާ އަށް އުފާވެރިކަން ލިބެއެވެ. އޭގެ ވިހަ، މައުސޫމް މީހާގެ ހަށިގަނޑަށް ދޫކޮށް ނުލެވޭހާ ހިނދެއްގައި، އެޔަށް ހަމަޖެހުން ނުލިބޭ، ވިހަގަދަ ކަޅު ހަރުފައެއްފަދަ، ހަސަދަވެރިންގެ ލޯތަކުން އަހަރެމެން ﷲ ގެ ހަޟްރަތުން ރައްކާތެރިކަމަށް އެދެމެވެ.\nވުމާއެކު، ހަސަވެރިކަމާއި ދުރުވާށެވެ. އަދި ހަސަދަވެރިޔާގެ ކިބައިން ރައްކާތެރިކޮށްދެވުމަށް ﷲ ގެ ހަޟްރަތުން އެދޭށެވެ. އެހެނީ އޭނާ ތާ އަބަދުމެ ތިބާ އަށް ބަލަމުން ދެއެވެ.


Nukuraa Kushakah 24 Aharu Jalugai Thiben Jehunu Dhebeinnah 58 Million Rufiya Dheefi - Vaguthu\nނުކުރާ ކުށަކަށް 24 އަހަރު ޖަލުގައި ތިބެން ޖެހުނު ދެބެއިންނަށް 58 މިލިއަން ރުފިޔާދީފި\nނުކުރާ ކުށަކަށް 24 އަހަރު ޖަލުގައި ތިބެން ޖެހުނު އެމެރިކާގެ އެއްބަނޑު އެއްބަފާ ދެބެއިންނަށް ބަދަލުގެ ގޮތުގައި 3.8 މިލިއަން އެމެރިކާ ޑޮލަރު (ދިވެހި ރުފިޔާއިން ބަލާނަމަ 58.5 މިލިއަން ރުފިޔާ) ދީފިއެވެ. ދެބެއިންގެ ތެރެއިން ކޮންމެ މީހަކަށް ދިނީ 1.9 މިލިއަން ޑޮލަރުގެ ބަދަލެކެވެ.\n2019 ވަނަ އަހަރުގެ މެއި މަހު އެރިކް ސައިމޮން އާއި ކެނެތު މެކްޕާސަން ދޫކޮށްދީ އެމީހުންގެ މައްޗަށް ތުހުމަތު ކުރެވުނު މައްސަލައިގެ ތަޙްޤީޤު ކުރިއަށް ގެންގޮސްފައި ވަނީ އުސޫލުތަކާއި ގިލާފަށް ކަމަށް ޕްރޮސެކިއުޓަރުންނަށް ފާހަގަ ކުރެވުމުންނެވެ.\nކަޅު ނަސްލުގެ ދެމީހުން ކަމަށްވާ ސައިމޮން އާއި ކެނެތު ހައްޔަރު ކުރީ 1994 ވަނަ އަހަރުއެވެ. ޖަލަށްލިއިރު ވިއްސަކަށް އަހަރުގެ ދެޒުވާނުންގެ މައްޗަށް ތުހުމަތު ކުރީ 21 އަހަރުގެ ޒުވާން ފިރިހެނެއްގެ ގަޔަށް ބަޑި ޖަހައި މަރާލި ކަމަށެވެ.\nފަހުން އެނގިފައިވާ ގޮތުގައި ސައިމޮން އާއި ކެނެތު ހައްޔަރުކޮށް، އެމީހުން ޖަލަށްލަށް ލުމުގައި އެއް ހެއްކެއްގެ ގޮތުގައި ބެލީ އުމުރުން 13 އަހަރުގެ ކުއްޖެއްގެ ހެކިބަހަށެވެ. 13 އަހަރުގެ ކުއްޖާ ސައިމޮން އާއި ކެނެތުއާއި ދެކޮޅަށް ހެކިބަސް ދިނިީ ފުލުހުން އޭނާ އަށް ބިރުދެއްކުމުންނެވެ. ފުލުހުން ވަނީ ސައިމޮން އާއި ކެނެތުއާއި ދެކޮޅަށް އެކުއްޖާ ހެކިބަސް ނުދީފިނަމަ އޭނާގެ މައްޗަށް މީހަކު މަރާލުމުގެ ދައުވާ ކުރާނެ ކަމަށް ބުނެފައެވެ.\nދެވަނަ ހެއްކެއްގެ ގޮތުގައި ފުލުހުން ހުށަހެޅީ އެހެން މައްސަލައެއްގައި ފުލުހުން ހައްޔަރު ކޮށްފައި ހުރި މީހެކެވެ. އޭނާ ހެކިބަސް ދެމުން ބުނެފައި ވަނީ ކެނެތު އާއި ސައިމޮން މީހަކު މަރާލަން ބަޑި ޖެހި މަންޒަރު އޭނާ އަށް ފެނުނީ އޭނާގެ އެޕާޓްމަންޓްގެ ކުޑަދޮރުން ބޭރު ބަލަން ހުއްޓައެވެ.\nނަމަވެސް މިދިޔަ އަހަރު ޕްރޮސެކިއުޓަރުން ބުނެފައި ވަނީ ބަޑި ޖަހައި މީހަކު މަރާލިއިރު ކެނެތު ހުރީ އެހާދިސާ ހިނގި ސަރަހައްދާއި މާދުރުނޫން ހިސާބެއްގައި ކުރިއަށްދިޔަ ޕާޓީއެއްގައި ކަމަށެވެ. އަދި ސައިމޮން އޮތީ ހާދިސާ ހިނގިއިރު ގޭގައި ނިދާފައި ކަމަށް ވެސް ޕްރޮސެކިއުޓަރުން ބުނެފައި ވެއެވެ.\nޖަލުގައި ހޭދަކުރި މުއްދަތުގައި ލިބުނު ގެއްލުމުގެ ބަދަލެއްގެ ގޮތުން ފައިސާ ލިބުމުން ސައިމޮން މީޑިއާ އަށް ދިން އިންޓަވިއުއެއްގައި ބުނީ އެމީހުންނަށް ލިބުނު ގެއްލުމުގެ ބަދަލު ފައިސާ އިން ނުލިބޭނެ ކަމަށެވެ. އެންމެ ދެރަވަނީ މަންމަ މަރުވިއިރު ވެސް ޖަލުން ނިކުމެގެން މަންމަ އާއި ހަމައަށް ނާދެވުނީތީ ކަމަށް ސައިމޮން ބުނެއެވެ.\nއެމެރިކާގެ ޖަލުތަކުގައި ކުށެއް ނުކުރަނީސް ޖަލަށް ލާފައިވާ އެތައް ސަތޭކަ ބަޔަކު އެބަތިބި ކަމަށް ދިރާސާ ކުރާ ފަރާތްތަކުން ބުނެއެވެ.\nޖޫން 19, 2020 14:31\nއެމެރިކާގަ ގިނަ ޖަލުތަކެއް ހިންގަނީ ވިޔަފާރި އުސޫލުން. މި ވިޔަފާރިތަކުން ފުލުހުންނާއި ގުޅިގެން މިޖަލުތަކުގަ ވަކިވަރަކަށް މީހުން ބަހައްޓަން މަސައްކަތް ކުރޭ. އަދި މީހުން ނުލިބޭނަމަ ޖަލު ބަންދު ކުރާނެ ކަމުގެ ބިރު މިވަިޔަފާރިތަކުން ދައްކާ. ކަޅު ނަސްލުގެ މީހުން ހައްޔަރު ކޮށްގެން މިވިޔަފާރި ހިންގަނީ\nޖޫން 19, 2020 16:20\nމިއީތަ އމޑޕ އެބުނާ ތަހުޒީބު ޑިމޮކްރަސީއަކީ؟\nޖޫން 19, 2020 17:01\nއެއީ އެ ދެމީހުންގެ ފޮޓޯތަ؟ އިސްލާމުންތަ؟ ނޫނީ ޖަލަށް ވަނުމަށްފަހު އިސްލާމްވީތަ؟\nޖޫން 19, 2020 18:28\nތިގޮތް މިގައުމުގަވެސް ކުށްނުކުރާ މީހުން ޖަލައްލާފަ ކުއްކުރާ މީހުން މިނިވަންކުރުން އޮތީ މިކަމުގަ އެއްމެ ކުރީގަ ހުރީ ކެނެރީގޭ ނަސީދު.


Pepe bodu agugai Arsenal ah badhaluvejje - vNews.mv\nޕެޕޭ ބޮޑުއަގުގައި އާސެނަލަށް ބަދަލުވެއްޖެ\nއިސްމާޢީލް ޝާހު 28 July 2019, 12:29\nފްރާންސްގެ ލިލްއަށް ކުޅޭ އައިވަރީ ކޯސްޓުގެ ހުނަރުވެރި ކުޅުންތެރިޔާ ޕެޕޭ ބޮޑުއަގުގައި އާސެނަލަށް ބަދަލުވެއްޖެ އެވެ.\nއިނގިރޭސި މީޑިއާ ރިޕޯޓުތައް ބުނާގޮތުން ޕެޕޭ އާސެނަލަށް ބަދަލުވެފައިވަނީ 72 މިލިއަން ޑޮލަރުގެ އެއްބަސްވުމެއްގެ ދަށުންނެވެ. އަދި އޭނާގެ ޓްރާންސްފާ ފީ ދެއްކުމަށް އެއްބަސްވެފައިވަނީ އިންސްޓޯލްމަންޓް އުސޫލުން ކަމަށް ރިޕޯޓުތައް ބުނެ އެވެ.\nކްލަބާއެކު އެއްބަސްވުމަކަށް އާދެވުނު ނަމަވެސް އަދި ޕެޕޭއާ އެކު އެއްބަސްވުމަކަށް ނާދެވޭ ކަމަށްވެސް ބައެއް ރިޕޯޓުތައް ބުނެ އެވެ.\nއިޓަލީގެ ނާޕޮލީން ވެސް މި އަގުގައި ޕެޕޭ ގަންނަން އެއްބަސްވި ނަމަވެސް އެ ޓްރާންސްފާ ފެއިލްވީ ކުޅުންތެރިޔާއާ އެކު އެއްބަސްވުމަކަށް ނާދެވުމުން ކަމަށް ނާޕޮލީން ބުނެފައިވެ އެވެ.\nއުމުރުން 24 އަހަރުގެ ޕެޕޭ ވަނީ މިދިޔަ ސީޒަންގެ ތެރޭގައި ލިލްއަށް 23 ގޯލު ޖަހައި ދީފަ އެވެ. ލިލްގައި އޭނާ ދައްކަމުން އަންނަ މޮޅު ކުޅުމާއި ގުޅިގެން އޭނާ ހޯދުމަށް ގިނަ ކްލަބްތަކަކުން މަސައްކަތް ކޮށްފައިވެ އެވެ. ހާއްސަކޮށް ބޮޑެތި ކުލަބުތަކުން ދިޔައީ އޭނާއަށް ފާރަލަމުންނެވެ.\nއާސެނަލްއިން ކްރިސްޓަލް ޕެލެސްއަށް ކުޅުމުން އަންނަ ވިލްފްރެޑް ޒަހާ ގަންނަން 40 މިލިއަން ޕައުންޑް ހުށައެޅުމަށް ފަހު އެ މަސައްކަތް ހުއްޓާލީ 80 މިލިއަން ޕައުންޑް ހުށައެޅުމަށް ޑިމާންޑް ކުރުމުން ކަމަށް ރިޕޯޓުތައް ބުނެ އެވެ.\nމިއަހަރުގެ ސީޒަނަށް ތައްޔާރުވާ އާސެނަލް އިން ވަނީ އެ ޓީމު ވަރުގަދަ ކުރުމަށް ބޮޑެތި ކުޅުންތެރިންނަށް ފާރަލާން ފަށާފަ އެވެ. ރިޕޯޓުތައް ބުނާގޮތުން ކުރިއަށް އޮތް ދުވަސްތަކުގެ ތެރޭގައި މަޝްހޫރު ކުޅުންތެރިންތަކެއް އާސެނަލަށް ސޮއިކުރާނެ އެވެ.


މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 27 މާރޗް 2019 ވާ ބުދަ ދުވަހުގެ (14:00) ގެ ކުރިން، މާލެއަތޮޅު މާފުށީ ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ( [email protected]mail.com ) އަދި ފެކްސް (6640073) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 28 މާރޗް 2019 އާއި 04 އޭޕްރީލް 2019 އާ ދެމެދު، މާލެއަތޮޅު މާފުށީ ކައުންސިލް އިދާރާގެ މީޓިންގ ރޫމް ގައެވެ.\n17 މާރިޗު 2019\nޕަބްލިޝްކުރި ތާރީޚު: 17 މާރިޗު 2019\nޕަބްލިޝްކުރި ގަޑި: 1705\nސުންގަޑި: 27 މާރިޗު 2019 1400


މިއިދާރާއަށް ކޮންޓްރެކްޓް އުޞޫލުން ތިރީގައި މިދަންނަވާ މަޤާމަށް މީހަކު ހޯދުމަށް ބޭނުންވެއްޖެ.\nވަގުތީ (23 ޖަނަވަރީ 2022 ގެ ނިޔަލަށް)\nއަސާސީ މުސާރަ: -/4,465 (ހަތަރު ހާސް ހަތަރު ސަތޭކަ ފަސްދޮޅަސް ފަސް ރުފިޔާ) (މަހަކު)\n-/1,500 (ފަނަރަ ސަތޭކަ ރުފިޔާ) (މަހަކު)\nމިއިދާރާގެ ފަރާތުން ފައިސާ ދައްކަންޖެހޭ ފަރާތްތަކަށް މާލިއްޔަތު ޤަވާޢިދާއި އެއްގޮތަށް ސެކްޝަންގެ ކަމާބެހޭ މުވައްޒަފުންލައްވާ ފޭމަންޓް ވައުޗަރ ތައްޔާރުކޮށް ފައިސާ ދަންކަންޖެހޭ ފަރާތްތަކަށް ފައިސާ ދައްކައި އަދި ބަޖެޓް ބާކީ ކުރުން\nމިދާރާގެ އަހަރީ އޮޑިޓްކުރުމުގައި އުޅުއްވާ އޮޑިޓަރުންނަށް އެހީތެރިވެދިނުން\nމި އިދާރާގެ ތިޖޫރީ ބެލެހެއްޓުމާއި އަދި އާމްދަނީގެ ގޮތުގައި ލިބޭ ފައިސާ އާއި އެހިނިހެން ފައިސާ ތިޖޫރީގައި ބެހެއްޓުމާއި އަދި ޖަމާކުރުންޖެހޭ ފައިސާ ތިޖޫރީން ނެގުމާއި ޖަމާކުރުންޖެހޭ އެކައުންޓްތަކަށް ޖަމާކުރުން.\nކޮންމެ ހަފްތާއަކު އެއްފަހަރު ތިޖޫރީ ގުނުމަށްފަހު ރިކޮންސައިލްކޮށް ތިޖޫރީ ރިޕޯޓް ތައްޔާރުކުރުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 އޮގަސްޓް 13 ވަނަ ދުވަހުގެ 13:00 ގެ ކުރިން، ތިލަދުންމަތީ އުތުރުބުރީ ހޯރަފުށީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށް ވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2020 އޮގަސްޓް 16 އާއި\n2020 އޮގަސްޓް 20 އާ ދެމެދު، ތިލަދުންމަތީ އުތުރުބުރީ ހޯރަފުށީ ކައުންސިލްގެ އިދާރާގައެވެ.\n03 ޛުލްޙިއްޖާ 1441\nޕަބްލިޝްކުރި ގަޑި: 22:52\nސުންގަޑި: 13 އޮގަސްޓް 2020 13:00


Vitamin C gulhaeh 66 rufiya ah, Zinmaa vaane bayaku nuvi | Mihaaru\nޚަބަރު / ބޭސް\nވިޓަމިން ސީ ގުޅައެއް 66ރ. އަށް ބިލްކުރި މައްސަލައިގައި ޒިންމާވާނެ ބަޔަކު ނުވި\nއޭޑީކޭ ހޮސްޕިޓަލްގެ ބޭސް ފިހާރަ: އެތަނުން ވިއްކި ވިޓަމިންސީ އަކަށް އާސަންދައިން އަގު ބޮޑުކޮށް ވަނީ ބިލްކޮށްފައި. -- ފޮޓޯ: މިހާރު\nވިޓަމިންސީއެއް ކަމަށްވާ "ވިޓްސީ" 66ރ. އަށް އާސަންދައިގެ ދަށުން ވިއްކި ކަން އެނގިފައި ވަނީ އޭޑީކޭ ހޮސްޕިޓަލް ތެރޭގައި ހުންނަ އެ ތަނުގެ ބޭސްފިހާރަ އިން ބޭސް ގަތުމަށް ފަހު މީހަކު ސޯޝަލް މީޑިއާގައި ރިސީޓް އާންމު ކުރުމުންނެވެ.\nމި ރިސީޓް އާންމުވުމާ އެކު އޭޑީކޭ ފާމަސޫޓިކަލް ކޮމްޕެނީން ނެރުނު ބަޔާނެއްގައި ބުނީ ވިޓްސީ ގުޅައެއް ވިއްކުމަށް ނިންމާފައިވާ 66ރ. އަކީ އާސަންދަ ކުންފުނިން ކަނޑައަޅާފައިވާ އަގެއް ކަމަށެވެ. އާސަންދަ އިން ކަނޑައަޅާ އަގުތަކަށް ބަދަލު ގެނައުމުގެ ބާރު އޭޑީކޭ ފާމަސޫޓިކަލް ކޮމްޕެނީ އަށް ލިބިފައިނުވާ ކަމަށް އެ ބަޔާނުގައި ވެ އެވެ.\n"މި ބޭސް ވިއްކަމުން ދަނީ އާސަންދަ ޕޯޓަލުން މި ބޭސް ވިއްކުމަށް ކަނޑައެޅިފައިވާ އަގުގައި ކަން ފާހަގަކުރަމެވެ. އާސަންދަ ޕޯޓަލްގައި ބިލް ކުރެވޭ އަގުތަކަކީ މި ކުންފުނިން ކޮންޓްރޯލް ކުރާ ނުވަތަ ބަދަލު ގެނެވޭ އަގުތަކެއް ނޫނެވެ،" އޭޑީކޭ ފާމަސޫޓިކަލް ކުންފުނިން ބުންޏެވެ.\nއޭޑީކޭ ފާމަސޫޓިކަލް އިން ބުނީ ވިޓްސީގެ އިތުރުން ވެސް ގިނަ އަދަދެއްގެ ބޭސް، ކުރީގެ ސަރުކާރު ބަދަލުވުމުގެ މަރުހަލާގައި އަގު ބޮޑުކޮށްފައިވާ ކަމަށެވެ.\n"މި ފަދައިން ގިނަ އަދަދެއްގެ ބޭސް ބޮޑު އަގުގައި އާސަންދަ ކުންފުނިން އެޕްރޫވްކޮށް އާސަންދަ ޕޯޓަލް މެދުވެރިކޮށް ވިއްކުމަށް ވަނީ ހުއްދަ ދީފަ،" އޭޑީކޭ ފާމަސޫޓިކަލް އިން ބުންޏެވެ.\nއެގޮތަށް އަގު ބޮޑުކޮށްފައިވާ ބޭސްތަކުގެ މައުލޫމާތު ކަމާބެހޭ ފަރާތްތަކާ ހިއްސާކޮށް އެ މައްސަލަތަކަށް އަވަހަށް ހައްލެއް ހޯދުމަށް އެދިފައިވާނެ ކަމަށް ވެސް އެ ކުންފުނިން ބުންޏެވެ.\nނަމަވެސް އޭގެ ރައްދުގައި އާސަންދަ އިން ނެރުނު ބަޔާނުގައި ބުނީ 1.5ރ. އަށް ދޭ ވިޓްސީ ގުޅައެއް އާސަންދައިގެ ދަށުން 66ރ. އަށް ވިއްކަނީ އެ ޕޯޓަލްގައި އެ އަގަށް ވިއްކުމަށް ހިމަނާފައިވާތީ ކަމަށާއި އަގު ހިމަނަނީ ދެ ފަރާތުން ވެސް އެއްބަސްވެގެން ކަމަށެވެ.\nއާސަންދަ އިން ބުނީ ވިޓްސީ ބޭހުގެ އަގަށް ބޮޑު ބަދަލެއް އައިސްފައި ވަނީ އޭޑީކޭ އިން ކުރިން ވިއްކި ވިޓަމިން ސީ ހުސްވުމުން، އެހެން ބްރޭންޑެއްގެ ވިޓަމިން ސީ، ކުރިން ބޭނުން ކޮށްފައި ނުވާ ކޯޑެއްގެ ދަށުން ވިއްކާތީ ކަމަށެވެ. އަދި އެ މައްސަލަ މިހާރު ހައްލުކޮށްފައި ވާނެ ކަމަށް ވެސް އާސަންދަ އިން ބުންޏެވެ.\nނަމަވެސް އެ ބަޔާނުގައި ބުނީ ވިޓްސީ ބޭހުގެ އަގު ބޮޑުކަން އޭޑީކޭ ފާމަސޫޓިކަލް އިން އަންގާފައި ނުވާ ކަމަށެވެ. އެކަމަކު، މީގެ ކުރިން އެގޮތަށް އޭޑީކޭ ފާމަސޫޓިކަލް އިން އަންގައިގެން ބައެއް ބޭހުގެ އަގު އިސްލާހު ކޮށްފައިވާނެ ކަމަށް އާސަންދަ ކުންފުނިން ބުންޏެވެ.\n"މިފަދަ ކަމެއް އިތުރަށް ތަކުރާރު ވިޔަ ނުދިނުމަށް އަޅަންޖެހޭ ހުރިހާ ފިޔަވަޅެއް މި ކުންފުނީގެ ފަރާތުން އަޅާނެ ކަމުގެ ޔަގީންކަން ރައްޔިތުންނަށް އަރުވަން،" އާސަންދަ އިން ބުންޏެވެ.\nކުރީގެ ރައީސް އަބްދުﷲ ޔާމީންގެ ސަރުކާރު ބަދަލުވުމުގެ މަރުހަލާގައި ބޭހުގެ އަގު އާސަންދަ އިން ބޮޑުކުރި ކަމަށް އޭޑީކޭ ފާމަސޫޓިކަލް އިން ކުރި ތުހުމަތަށް އާސަންދަ ކުންފުނިން ވަކި އެއްޗެއް މިހާތަނަކަށް ނުބުނެ އެވެ.\nއާސަންދަ އޭޑީކޭ ހޮސްޕިޓަލް ބޭސް ސިއްހަތު\n53 ކޮމެންޓް, 162 ރިއެކްޝަންސް\nމިގައުމުގެ ކޮންމެދިމާލަކަށް ބެލިޔަސް ކޮރަޕުޝަން...އެހެންވީމަ ދޯ ސަރުކާރުގެ މެނޭޖަރެއްގެ ވަޒީފާ ލިބިއްޖެއްޔާ އިސާހިތަކު މިލިއިނަރަކަށް ވޭ....މީ ހުރެލާފފަ ބުނިއެއްޗހެއްނޫން....ވ.ކާރިންބަލާފަ މިބުނީ އަޅުގަޑަކީ ރިސޯޓެއްގަ ވަޒީފާ އަދާކުރާ މީހެއް މަހަކު ގާތްގަޑަކަށް 30 ހާސްލިބޭ އަޅުގަޑުގެ ދަންނަ ބޭފުޅެއް ސަރުކާރު ކުންފންޔެއްގެ 25 ހާސް މުސާރަ ލިބޭ ވަޒީފާއެއްގައި އުޅެނީ ....އެޕާރޓުމެންޓު ކުލި 22 ހާސް އިރުއިރު ކޮޅާ ރާއްޖޭން ބޭރަށް ޗުއްޓީ ހަދާލަން ދެވޭ.\nފޮސްކަލޯ އައިޖީއެމްއެޗް ތެރޭގައިވާ އިންޑިއާ ބޭސްފިހާރައިން ބޭހެއްނަގަން ދިޔައިމަ 500ޕަސެންޓް ބޮޑުކޮށް ބޭސްވިއްކަން އުޅުމުން ބުނީ އަގުބޮޑުވަނީ އާސަންދުވީމަޔޯލަ ހަމަމިހޮސްޕިޓާ ކުރިމަތީ ހުރިބޭސްފިހާރައިން ސޭމްބްރޭންޑް ބޭސްހުރީ ވަރަށް އަގުހެޔޮކޮށް މިލައިފްސަޕޯޓުކިޔާ އިންޑިއާ މީހުން އަގުބޮޑުވާވާހަކަ ހޮސްޕިޓަލުގެ މިހުންކައިރީ ބުނުމުން ބުނީ އެސްޓޯއޯއިން ނަގާށޯލަ. ތިއާސަންދު ދަވާލަނީ އިންޑިއާ މީހުން. ސަރުކާރުން މިތަންތަން ކޮންޓްރޯލްކުރެވޭނެ ނިޒާމެއްނެތް\nއާސަންދަ ބަޖެޓްގެ ބޮޑުބައި ކާލަނީ އޭޑީކޭ އިން. ނުވިތާކަށް ޕޭޝަންޓް އަތުންވެސް ބައެއް އަތުލާ. އާސަންދަ އައިފަހުން ހިދުމަތްތައް އަގުބޮޑުކޮށް ފެލާލަނީ. ތިޔައީ ހަމަ ހިނގާ ކަންތައްތައް..\nއެއްދުވަހު އެގޮތައްމަކަރު ހަދާހެން ހީވެގެން ބިލްކޮޅުއަތުލިން، ނަމަވެސް އާސަންދަކުންފުނީގަ މައްސަލަޖައްސަން ޕުރޮސެސް ދިގުވީމަ ދޫކޮއްލީ\nމުޅިން ޖަރީމާ ތަނެއްތީ ފާމާސީ ދުވަހަކުވެސް އެ މީހުން ގޯސް ކޮށް ކަމެއް ނުކުރާނެ.\nދެބައި މީހުން ވެގެން ރައްޔިތުންގެ ފައިސާ ހުސްކޮށްލާ\nޢާސަންދައިން ބޭސް ދޫކުރެވޭނީ ހަމައެކަނި ސަރުކާރުން ހިންގާ ބޭސްފިހާރައިން ކަމަށް ހަދަން އެބަޖެހެވެ. އަވައްޓެރި ބައެއް ގައުމު ތަކުގަވެސް ކަންކުރަނީ އެއުސޫލުންނެވެ. ސަރުކާރުން ސަބުސިޑީ ދީގެން އަގުހެޔޮކޮށް ބޭސް ދޫކުރަން ހާއްސަ ބޭސްފިހާރަތައް ހުންނަނީ ހަމަޖައްސާފައެވެ.\nކުރީގެ ރައީސް މީހާވެސް ވިދާޅުވިއެއްނު ބައިވަރު ފައިސާ ފައިސާ ފައިސާ ގެއަށް ވަންނަންޏާ ކާކުހޭ އަހާނީ މީ ކިހިނެއްވާ ކަމެއްތޯ؟ އެއީ މި ވީގޮތަކީ.\nއޭޑީކޭއަކަށްވެސް ނޭގުނު މީ ތާކުންތާކު ނުޖެހޭ ކަމެއްކަން މިކުރެވެނީ. އެހެންވީމަ ސުވާލެއްވެސް ނޫފެދުނު. ނަސީބެއްނު ކަފަބުރެއް 100 އަށް ނުވިއްކާހުރިކަން.\nހޮސްޕިޓަލުން ބޮޑު ޕްރޮފިޓް ނަގައިގެން ރިސޯޓުތަކާއި އެހެނިހެން އިންވެސްޓްމެންޓްތައް ކުރަމުން އެދަނީ


ވައި ތަޣައްޔަރުވުން ހުއްޓުވުމަށް ޤައުމީ "އެކްޝަން ޕްލޭނެއް" އިފްތިތާޙުކޮށްފި ވައި ތަޣައްޔަރުވުން ހުއްޓުވުމަށް ޤައުމީ "އެކްޝަން ޕްލޭނެއް" އިފްތިތާޙުކޮށްފި\nވައި ތަޣައްޔަރުވުން ހުއްޓުވުމަށް ޤައުމީ "އެކްޝަން ޕްލޭނެއް" އިފްތިތާޙުކޮށްފި\n"ނޭޝަނަލް އެކްޝަން ޕްލޭން އޮން އެއަރ ޕްލިއުޓެންޓް" ލޯންޗްކުރުން. ފޮޓޯ ޕީއެސްއެމް\nޖައްވަށް ބޭރުކުރާ ވިހަ ގޭހުގެ މާއްދާތައް ރާއްޖޭގައި ހުރިމިންވަރާއި، މިކަން ކުޑަކުރުމަށް ކުރެވޭނެ މަސައްކަތްތަކާ ގުޅޭ ޤައުމީ އެކްޝަން ޕްލޭނެއް އެކުލަވާލައި އެޕްލޭން އިފްތިތާޙްކޮށްފިއެވެ.\n"ނޭޝަނަލް އެކްޝަން ޕްލޭން އޮން އެއަރ ޕްލިއުޓެންޓް" އިފްތިތާޙްކޮށްދެއްވީ މިނިސްޓަރ އޮފް ޓްރާންސްޕޯޓް އެންޑް ސިވިލް އޭވިއޭޝަން ޢާއިޝަތު ނަހުލާއެވެ.\n"ނޭޝަނަލް އެކްޝަން ޕްލޭން އޮން އެއަރ ޕޮލިއުޓަންޓް"އަކީ ރާއްޖޭގެ ވައިގެ ތަޣައްޔަރުވެފައި ހުރި މިންވަރާއި، މިހާތަނަށް ވައި ތަޣައްޔަރުވުން ކުޑަކުރުމަށް އަޅާފައިވާ ފިޔަވަޅުތަކާއި މިކަން ޙައްލުކުރުމަށް ސަރުކާރުން އެޅުއްވުމަށް ނިންމަވާފައިވާ ފިޔަވަޅުތަކާގުޅޭގޮތުން އެކުލަވާލާފައިވާ ދިރާސީ ޕްލޭނެކެވެ. މިޕްލޭނަކީ ރާއްޖޭގެ ޖައްވުގައި ވައި ތަޣައްޔަރުކުރާ މާއްދާތައް ހުރިމިންވަރު އަންދާޒާކޮށް، އެކުލަވާލި މިފަދަ ފުރަތަމަ އެކްޝަން ޕްލޭނެވެ.\nވައި ތަޣައްޔަރުވުމާ ގުޅޭގޮތުން ކޮށްފައިވާ ދިރަސާގައި ވާގޮތުން އެންމެގިނައިން ޖައްވަށް ވިހަ ގޭސް ބޭރުކުރާ ދާއިރާތަކާއި ބޭރުކުރާ މާއްދަތަކާއި މިންވަރު ދެނެގަނެފައިވެއެވެ.\nމި އެކްޝަން ޕްލޭން އިފްތިތާޙްކުރުމަށް ބޭއްވި ރަސްމިއްޔާތުގައި ވާހަކަފުޅުދައްކަވަމުން އެންވަޔަރަމެންޓް މިނިސްޓަރ ޑރ.ހުސައިން ރަޝީދު ޙަސަން ވިދާޅުވީ ރާއްޖެއަކީ އެހެން ޤައުމުތަކާ އަޅާބަލާއިރު، ވައި ތަޣައްޔަރުވުމުގެ މައްސަލަ ކުޑަ ޤައުމެއްކަމަށެވެ. ނަމަވެސް ދުއްވާ އުޅަނދު އިތުރުވުމާއި، ކެއްކުމުގެ ސަބަބުން ޖައްވައް ބޭރުވާ ގެނދަބުޅީގެ މާއްދާ ރާއްޖޭގެ ޖައްވުގައި އިތުރުކަން މިނިސްޓަރ ވަނީ ފާހަގަކުރައްވާފައެވެ.\nމިމާއްދާތަކުގެ މިންވަރު ހުރި ޢަދަދު ޑަބްލިއުއެޗްއޯއިން ކަަނޑައަޅާފައިވާ މިންވަރަށްވުރެ އިތުރުކަން މިނިސްޓަރ ފާހަގަކުރެެވިއެވެ. މި ޢަދަދު މިހާރު ހުރި މިންވަރުން %23 ކުޑަކުރުމަކީ ޢަމަޒެއްކަމަށް މިނިސްޓަރވަނީ ވިދާޅުވެފައެވެ. މީގެއިތުރުން މިނިސްޓަރވަނީ ކަރަންޓު އުފެއްދުމަށް އަންދާ ތެލުގެ ސަބަބުން، ތިމާވެއްޓާއި ސިއްޙަތަށް ލިބޭ ގެއްލުމާއި، އަދި ސަރުކާރުން މިކަމަށް ކުރާ ޙޭދައިގެ މައްޗައް އަލިއަޅުއްވާލައްވާފައެވެ.\n"ކަރަންޓު އުފައްދާ މިންވަރުގެ %94އަކީ ޑީސަލުން އުފައްދާ ކަރަންޓު. ޖީޑީޕީގެ %10 ފައިސާ ހޭދަކުރަނީ ތެޔޮ ގަތުމަށް. މިއީ އަހަރަކު ބިލިއަނަކަށްވުރެ ގިނަ ރުފިޔާ." މިނިސްޓަރ ވިދާޅުވިއެވެެ.\nނޭޝަނަލް އެކްޝަން ޕްލޭން އޮން އެއަރ ޕޮލިއުޓަންތް އިފްތިތާޙްކޮށްދެއްވީ މިިނސްޓަރ އޮފް ޓްރާންސްޕޯޓް އެންޑް ސިވިލް އޭވިއޭޝަން އައިޝަތު ނަހުލާއެވެ. މިނިސްޓަރ ވިދާޅުވީ ވައި ތަޣައްޔަރުވުން ހުއްޓުވުމަށް މިނިސްޓްރީގެ މަސައްކަތްކުގެ ތެރެއިން މުހިންމު މަސައްކަތްތަކެއް ކުރެވޭނެކަމަށެވެ. އެގޮތުން ތިމާވެއްޓާ ރައްޓެހި އުޅަނދުތަކަށް އަހުލުވެރިކުރުވުމާއި ކަނޑު ދަތުރުފަތުރުގެ ނިޒާމުވެސް ވީހާވެސް ތިމާވެއްޓާ ރައްޓެހި ކުރައްވާނެކަމަށް މިނިސްޓަރ ވިދާޅުވިއެވެ.\n"ނޭޝަނަލް ޑިވެލޮޕްމަންޓް ޕްލޭން އެކުލަވާލާއިރު، ފެރީގެ ނިޒާމް ބައްޓަން މިކުރަނީ ތިމާވެއްޓާ ރައްޓެހިކޮށް، ޖައްވައް ބޭރުކުރާ ވިހަ މާއްދާތައް ވީހާވެސް މަދުވާނެ ގޮތަކަށް." މިނިސްޓަރ ނަހުލާ ވިދާޅުވިއެވެ.\nމިޕްލޭން ތަންފީޒްކޮށް މޮނިޓަރ ކުރާނީ އެންވަޔަރަމެންޓް މިނިސްޓްރީއާއި، ސްޓޮކްހޯމް އެންވަޔަރަމެންޓް އިންސްޓިޓިއުޓްގެ ޓެކްނިކަލް އެހީއާއި ކްލައިމެޓް އެންޑް ކްލީން އެއަރ ކޮއަލިޝަންގެ މާލީ އެހީއާއި އެކުއެވެ. މިޕްލޭންގެ ދަށުން 2030ވަނަ އަހަރާ ހަމައަށް ހާސިލް ކުރުމަށް ކަނޑައަޅާފައިވާ ލަނޑުދަނޑިތައް ހިމެނެއެވެ.


6 ކަމަކަށް ޔަޤީންކަން ދޭ މީހުންނަށް ރަސޫލް ޞޢވ, ވަނީ ސުވަރުގެ ގަރަންޓީކޮށްދެއްވަވާފަ! ތިބާއަށް އެންމެ ކަމަކަށް ގަރަންޓީ ދެވިދާނެބާ!\n"ހަމަކަށަވަރުން ތިމަންކަލޭގެފާނުގެ އުންމަތުގައި ތެދުވެރިވެއްޖެ މީހަކަށް ވަނީނަމަ ހަކަމަކުން ތިޔަބައީހުން ގެރެންޓީ ދެއްވާށޭ ތިމަންކަލޭގެފާނު ތިޔަބައިމީހުން ސުވަރުގެ ދެއްވުމަށް ޖާމިނުވެވަޑައިގަންނަވަމެވެ."\n"ފުރަތަމަ ކަމަކަށް މިއޮތީ ތިޔަބައިމީހުން ވާހަކައެއް ދައްކާކަމުގައިވަނީނަމަ ތެދު ބަހުން ވާހަކަ ދައްކާށޭ. އޮންނަ ގޮތަށް އެބަސް ބުނާށޭ. އެއްވެސް ހާލެއްގައި އެއީ މީހަކު ބުނެފާނެ އެއްޗަކާ ދޭތެރޭގައި ބިރުވެރިކަމެއްނެތި ބުނާށޭ!2ތިޔަބައިމީހުންނަށް ވައުދެއްވެއްޖެކަމުގައިވާނަމަ އެވައުދު ފުއްދާށޭ!3ތިއަބައިމީހުންނަށް އަމާނާތެއް ހަވާލުކުރެއްވިއްޖެކަމުގައިވާނަމަ އެއަމާނާތެއް އަދާކުރާށޭ.4ތިޔަބައިމީހުންގެ ބެލުން ތިރިކުރާށޭ. މާނައަކީ ﷲ ހަރާމްކުރެއްވި ކަންތައްތައް އަޅުގަނޑުމެންގެ ލޮލުން ނުބަލާށޭ.5ތިޔަބައިމީހުން އިއްފަތްތެރިވާށޭ. ލަދުވެތި ގުނަވަންތައް ރައްކާތެރިކުރާށޭ.6ތިޔަބައިމީހުންގެ އަތްތައް، މީހުންނަށް އަނިޔާކުރުމުން ރައްކާތެރިކުރާށޭ."\nސުވާލަކީ މި6ކަންތަކުގެ ތެރެއިން ތިބާއަށް ގަރަންޓީ ދެވޭނީ ކިތައް ކަންތަކަށްހެއްޔެވެ؟ އެންމެ ކަމަކަށް ނަމަވެސް ގަރަންޓީ ދެވިދާނެ ހެއްޔެވެ؟\n- ޝައިޚް ޢިއްޒުއްދީން ޢަދުނާނުގެ ދަރުސް:\nމިއަދު ތިޔަލޮބުވެތި އަޚުންނާއި އުޚްތުންނަށްވެސް އަޅުގަނޑު ހިއްސާކޮށްލަން ބޭނުންވަނީ ދޭން ބޭނުންވާ މެސެޖަކީ އަޅުގަނޑުމެން ތެދުވެރިވުން.\nއަޅުގަނޑުމެން ކުރާ ޢަމަލުތަކުގައިވެސް ބުނާ ބަހުގައިވެސް ތެދުވެރިވުން. އެއީﷲ ސުބްޙާނަހޫ ވަތަޢާލާ މީސްތަކުންނަށް ކުރައްވާފައިވާ ވަރަށް މަތިވެރި އަމުރުފުޅެއް. "އޭ އީމާންވި މިސްތަކުންނޭ ތިޔަބައިމީހުން ﷲ އަށް ތަޤްވާވެރިވާށޭ. އަދި ތެދުވެރިންނާއެކު ވާށޭ."\nޝައްކެއްނެތް ތެދުވެރިވުމަކީ ތެދުވެރިކަމަކީ އޭގެ ސަބަބުން ޤިޔާމަތް ދުވަހުން ﷲ ސުބްޙާނަހޫ ވަތަޢާލާ އަޅުގަނޑުމެންނަށް، އެކަލާނގެއަށް ތަޤުވާވެރިވެ އެކަލާނގެ އެންގެވި ގޮތުގަ ހެޔޮ އަމަލުކުރަން މީހުންނަށް ދެއްވަން ވަޢުދުވެރިވޮޑިގެންވާ މަތިވެރިވެގެންވާ ސުވަރުގެ އަޅުގަނޑުމެންނަށް ވާސިލްކޮށްދޭނެ ކަމެއް.\nއަދި ކީރިތި މާތް ނަބިއްޔާ މުހައްމަދު ސައްލަﷲ އަލައިހި ވަސައްލަމް އަޅުގަނޑުމެންނަށް ދެއްވާފައިވާ އިރުޝާދުގެ ތެރޭގައި ރަސޫލާ ސައްލަﷲ އަލައިހި ވަސައްލަމައަކީ ހުރިހާ ހާލަތެއްގައި އެކަލޭގެނާފަނީ ތެދުވެރި ބޭކަލެއް. އެކަލޭގެފާނު ޙަދީޘްކުރައްވާ ބަސްފުޅުގައި އަދި ކުރައްވަވާ ޢަމަލުފުޅުތަކުގައި، ވިޔަފާރީގައިވެސް ހުރިހާކަމެއްގައިވެސް ތެދުވެރިވެވަޑައިގަންނަވާ!\nމިއަދުގެ އަޅުގަނޑުމެންގެ ތެރެއިން ތެދުވެރިކަން ނެތި ދިއުމަކީ އަޅުގަނޑުމެން އެކަމަށްޓަކައި ކަންބޮޑުވާ ކަމެއް. މިއަދު އަޅުގަނޑުމެންގެ އެތެއިން އެންމެންވެސް މިވަނީ ތެދުވެރިވާންޖެހިފައި. އަޅުގަނޑުމެންގެ މުޅި މުޖުތަމަޢުގެ ހުރިހާ އަފުރާދުންވެސް ހުރިހާ ގިންތިއެއްގެ ހުރިހާ ފަންތިއެއްގެ ބަޔަކުވެސް މިކަމަށްޓަކައި ސަމާލުކަންދޭންޖެހޭ. ފަހުޒަމާން ގާތްވަނީ!\nއަޅުގަނޑުމެންނަށް އެނގޭނެ ތެދުވެރިކަން ނެތިންޖެއްޔާ ހަމަކަށަވަރުން އެއީ އަޅުގަނޑުމެން ގިޔާމަތް ވުމަށް އިންތިޒާރު ކުރަންޖެހޭ ކަމެއް. އެހެންކަމުން ކީރިތި ރަސޫލު ސައްލަﷲ އަލައިހި ވަސައްލަމް މިކަމަށް އަޅުގަނޑުމެންނަށް އިރުޝާދު ދެއްވާފައި ވަރަށް މަތިވެރި އަމުރަކުން އަމުރުކުރައްވާފައިވޭ "ހަމަކަށަވަރުން ތިމަންކަލޭގެފާނުގެ އުންމަތުގައި ތެދުވެރިވެއްޖެ މީހަކަށް ވަނީނަމަ ހަކަމަކުން ތިޔަބައީހުން ގެރެންޓީ ދެއްވާށޭ ތިމަންކަލޭގެފާނު ތިޔަބައިމީހުން ސުވަރުގެ ދެއްވުމަށް ޖާމިނުވެވަޑައިގަންނަވަމެވެ."\nއޭގެ ތެރޭގައި ފުރަތަމަ ކަމަކަށް މިއޮތީ ތިޔަބައިމީހުން ވާހަކައެއް ދައްކާކަމުގައިވަނީނަމަ ތެދު ބަހުން ވާހަކަ ދައްކާށޭ. އޮންނަ ގޮތަށް އެބަސް ބުނާށޭ. އެއްވެސް ހާލެއްގައި އެއީ މީހަކު ބުނެފާނެ އެއްޗަކާ ދޭތެރޭގައި ބިރުވެރިކަމެއްނެތި ބުނާށޭ ތިޔަބައިމީހުންނަށް ވައުދެއްވެއްޖެކަމުގައިވާނަމަ އެވައުދު ފުއްދާށޭ! ތިއަބައިމީހުންނަށް އަމާނާތެއް ހަވާލުކުރެއްވިއްޖެކަމުގައިވާނަމަ އެއަމާނާތެއް އަދާކުރާށޭ. އަދި ތިޔަބައިމީހުންގެ ބެލުން ތިރިކުރާށޭ. މާނައަކީ ﷲ ހަރާމްކުރެއްވި ކަންތައްތައް އަޅުގަނޑުމެންގެ ލޮލުން ނުބަލާށޭ. އަދި ތިޔަބައިމީހުން އިއްފަތްތެރިވާށޭ. ލަދުވެތި ގުނަވަންތައް ރައްކާތެރިކުރާށޭ. އަދި ތިޔަބައިމީހުންގެ އަތްތައް، މީހުންނަށް އަނިޔާކުރުމުން ރައްކާތެރިކުރާށޭ.\nއަޅުގަނޑުމެންނަށް އެނގެނީ މިއީ ވަރަށް މަތިވެރި6ކަންތައްތަކެއްކަން!\nއަޅުގަނޑުމެންގެ ހުރިހާ ކަމެއްގައިވެސް އަޅުގަނޑުމެން އެބަޖެހޭ ވާހަކަ ދެއްކުމުގައިވެސް ތެދުވެރިވާން އަމަލު ކުރުމުގައިވެސް އަމަލާ ބަހުން ތެދުވެރިވާން އެބަޖެހޭ އަދި ވަކިން ޚާއްސަގޮތެއްގައި އަޅުގަނޑުމެން މިއޮތީ ﷲ ސުބްޙާނަހޫ ވަތަޢާލާއާ ދޭތެރޭގައި އޮންނަ ގުޅުމާއިމެދު އަޅުގަނޑުމެން ތެދުވެރިވެވިއްޖެކަމުގައި ވަނީނަމަ ޝައްކެއްނެތް އަޅުގަނޑުމެން މީސްތަކުންނާއި ދޭތެރޭގައި ތެދުވެރިކަމާއެކު މުޢާމަލާތްކުރެވޭނެ. ނަމަވެސް ހިތާމައަކީ މިއަދުގެ އަޅުގަނޑުމެންގެ ތެރެއިން ވަރަށް ގިނަ ބަޔަކު މިތެދުވެރިކަން ނެތިގޮސް ފަހުޒަމާނުގައި މިއޮތީ ބޮޑެތި ކަންތައްތަކެއް އަޅުގަނޑުމެންނަށް މިއޮތީ އަޅުގަނޑުމެންގެ މުޖުތަމަޢުތަކުން ފެނިގެން މިދަނީ.\nއަޅުގަނޑުމެންގެ މުޖުތަމަޢުގައި ތެދުވެރިކަން ނެތުމުގެ ސަބަބުން އަޅުގަނޑުމެން އެތައް ބައެއްގެ ޙައްޤުތަކެއް ގެއްލިގެން އެބަދޭ. އެހެންވީމާ އަޅުގަނޑުގެ ދުޢާއަކީ އަޅުގަނޑުގެ އިލްތިމާސްއަކީ އަޅުގަނޑުގެ އަމިއްލަ ނަފްސަށާއި ހުރިހާ އަޚުންނާއި އުޚްތުންނަށް މިކަންތައްތަކަށް ރައްކާތެރިވެގެން ތެދުވެރިވެއްޖެކަމުގައިވަނީނަމަ އަޅުގަނޑުމެން ތެދުބަހުން ވާހަކަ ދެއްކުމަކީ އަޅުގަނޑުމެން އެއްވެސް ހާލެއްގައި އެއީ ޖެހިލުންވާންޖެހޭ ކަމެއްނޫންކަން ބިރުގަންނަންޖެހޭ ފަރާތަކީ ﷲ ސުބްޙާނަހޫ ވަތަޢާލާކަން. އަދި ތެދުވެރިވެއްޖެ މީހާއަށް ދަންނަވަނީ ހަމަކަށަވަރުން އެއީ މީހާ ތެދުބަހުން ވާހަކަ ދައްކާކަމުގައިވަނީނަމަ އެމީހަކު ﷲ ތެދުވެރިއެއްގެގޮތުގައި ލިޔުއްވާ ސުވަރުގެ ވައްދަވާނެ.\nއެހެންކަމުން އަދަބުވެސް މަގުދައްކަނީ ހެޔޮ ކަންތައްތަކަށް. އަޅުގަނޑުގެ ދުއާއަކީ އިލްތިމާސްއަކީ އަޅުގަނޑުގެ ލޮބުވެރި އަޚުންނާއި އުޚްތުން އަޅުގަނޑުމެންނަށް ކުރިމަތިވެފައިވާ މުސީބާތުގައި މިދަނޑިވަޅުގައިވެސް އަޅުގަނޑުމެން އެންމެންވެސް ހިނގާށޭ އެންމެންނަކީ އެކަކު އަނެކަކަށް ތެދުވެރިކަމާއެކު މުޢާމަލާތްކުރާ ތެދުވެރިކަމާއެކު ބަސްބުނާ އަދި އަޅުގަނޑުމެން ބުނާ ބަހާއި އަދި ކުރާ ޢަމަލުގައި ތެދުވެރިބަޔަކަށް ވެއިއްޖެކަމުގައިވަނީނަމަ ޝައްކެއްނެތް އަޅުގަނޑުމެންގެ މުޖުތަމައުއަކީ ފާގަތި އެކުވެރި އަޅުގަނޑުމެންނަކީ ކުރިއަރާފައިވާ މުޖުތަމަޢެއްގެގޮތުގައި ވާނެ.\nﷲ ސުބްހާނަހޫ ވަތަޢާލާގެ ރުއްސެވުން ލިބިގެންވާ މުޖުތަމަޢުއަކަށްވާނެ. އަދި ފުއްސެވުން ލިބިގެންވާ މުޖުމަތުއެއްކަމުގައިވާނެ. އަޅުގަނޑުގެ ދުޢާއަކީ ﷲ ސުބްހާނަހޫ ވަތަޢާލާ އަޅުގަނޑުމެން އެންމެންނަކީ ތެދުވެރިންކަމުގައި ލައްވަވާ އެކަމުގެ ހެޔޮ ތަޢުފީޤް ދެއްވުން. ޤިޔާމަތް ދުވަހުން އެކަލާނގެ މަތިވެރިވެގެންވާ ސުވަރުގެތަކަށް އަޅުގަނޑުމެން ވެއްދެވުން! އާމީން\n- ޝައިޚް ޢިއްޒުއްދީން ޢަދުނާނުމިއަދުނޫހަށް ޚާއްބަކުރައްވައިގެން ދެއްވާފައިވާ ދަރުސަކުން


Humam: Digital Photoshop gai vidhamun anna tharieh - AO News\nހުމާމް – ޑިޖިޓަލް ފޮޓޯޝޮޕްގައި ވިދަމުން އަންނަ ތަރިއެއް!\nޒަމާނަކީ ޑިޖިޓަލް ދުނިޔޭގެ ޒަމާނެވެ. ކޮންމެ މީހަކުވެސް ބޭނުންވަނީ ޑިޖިޓަލް ދާއިރާއިން، ޓެކްނޮލޮޖީގެ ވަޞީލަތްތައް ބޭނުންކޮށްގެން ކުރިއަރައިގެން ދާށެވެ. އޭގެއިން އާމްދަނީ ހޯދުމަށެވެ. ބައެއް މީހުން އެކަމުގައި ކާމިޔާބުވާއިރު އަނެއްބައިމީހުން ވަނީ ނާކާމިޔާބެވެ. ކޮންމެއަކަސް ދައްކަން މިއުޅެނީ އަރަމުންދާ ތަރިއެއްގެ ވާހަކައެކެވެ.\nރ.އަލިފުށްޓަށް އުފަން އުމުރުން 17 އަހަރުގެ މުޙައްމަދު ހުމާމަކީ ފެށުނީއްސުރެވެސް ފޮޓޮގްރަފީ ނުވަތަ ތަސްވީރު ނެގުމަށާއި އެ ތަސްވީރުތައް އެޑިޓްކުރުމަށް ފޯރިހުރި ކުއްޖެކެވެ. މި ފޯރީގައި ފެށި މަސައްކަތާއެކު ރައްޓެހިންގެ ކެމެރާތަކުން ފޮޓޯ ނަގައި، ޔޫޓިއުބުން ވީޑިއޯތައް ބަލައިގެން ހުމާމް އަމިއްލައަށް ދަސްކުރި މަސައްކަތާއެކު މަޝްހޫރު، ކުޅަދާނަ ފޮޓޯގްރާފަރަކަށް ވިއެވެ. ” ފޯނެއް ލިބުނު ހިސާބުން ފޮޓޯ ނަގަން ހިތްޖެހިފައި ހުރީ، ވީޑިއޯ ޕްލެޓްފޯރމްތަކުން އިތުރު މަޢުލޫމާތު ހޯދައިގެން އެ ހުނަރު ކުރިއަރުވަން މަސައްކަތްކުރީ” އޭއޯ ނިއުސް އަށް ހުމާމްގެ މަސައްކަތް ފެށުނު ގޮތާއި ބެހޭ ގޮތުން މަޢުލޫމާތު ދެމުން ހުމާމް ބުންޏެވެ.\nފޮޓޮގްރަފީގެ އިތުރުން މިހާރު ހުމާމްގެ މައިގަނޑު ދާއިރާއަކީ ފޮޓޯޝޮޕް އާރޓިސްޓެއްގެ ރޮނގެވެ. އިންސްޓަގްރާމްގެ ބޮޑެތި އާރޓިސްޓުންގެ މަސައްކަތް ފެނި، ހުމާމްވެސް އެމަސައްކަތް ކުރަން ބޭނުންވިއެވެ. “ފޮޓޯޝޮޕް ވޯރކް ފެށީ އިންސްޓަގްރާމްގެ ބޮޑެތި އާރޓިސްޓުންގެ މަސައްކަތްތައް ފެނި އޭގެއިން ހިތްވަރު ލިބިގެން. ޢަމާޒަކަށްވީ އިންސްޓަގްރާމް ފީޑްތަކުން ނުފެންނަފަދަ ރިވެތި ފޮޓޯތައް ބެލުންތެރިންނާ ހަމައަށް ގެނެސްދިނުން” ހުމާމް ބުންޏެވެ.\nހުމާމްގެ ނަޒަރުގައި އޭނައަށް މި މަސައްކަތުގައި އެންމެ ބޮޑު މޭލުގަލަކީ އިންސްޓަގްރާމްގައި އެގާރަހާސް ފޮލޯވަރުން ލިބުމެވެ. އަދި އޭނަ ދެކޭ ގޮތުގައި ކޮންމެ މީހަކުވެސް އެމީހަކު ކުރަން އެންމެ ހުނަރު ހުރި ކަންތައް ކުރަން އުޅެފި ނަމަ ކާމިޔާބުވާނެކަން ޔަޤީނެވެ. “އިރާދަކުރެއްވިއްޔާ އަޅުގަނޑު ލައިފް ސެޓުލްވާ ދުވަހަކުން ފޮޓޯޝޮޕް ކޯސްތައް ރާއްޖޭގައި ހިންގާނަން” އޮންލައިން ބަސްދީގަތުމެއްގައި ހުމާމް ބުންޏެވެ.\n“އަހަރެންގެ އުންމީދަކީ ރާއްޖޭގެ އެންމެ މޮޅު އެއް ފޮޓޯގްރާފަރ އަދި ވިޜުއަލް އާރޓިސްޓަކަށްވުން” ކުރިއަށް އޮތް މުސްތަގުބަލާއި މެދު ހުމާމް ދެކޭ ހުވަފެންތައް ހިއްސާކުރަމުން އޭނާ ބުންޏެވެ.\nހުމާމްގެ މުސްތަގުބަލާއި މެދު އެނާ ދެކޭ ހުވަފެންތައް ވަރަށްވެސް ފޮންޏެވެ. އަޅުގަނޑުމެންގެ ދުޢާއަކީ ހުމާގެ މި ހުވަފެން ހަގީގަތަކަށްވެ އޭނާގެ މަސައްކަތުގައި ކާމިޔާބީ އާއި ފަލާޙު މިންވަރު ކުރެއްވުމެވެ.އާމީން\nހުމާމްގެ މަސައްކަތްތައް މި ލިންކުން ބަލާލެވޭނެ: https://www.instagram.com/Humaamhassan/\nކުރިއަރަމުން އަންނަ ޒުވާން ޑިޖިޓަލް އާޓިސްޓް “ލައިސާ “


Argentina Ge Eh Sarahaddhakah Kairi Kaireegai3Binhelun - Vaguthu\nއާޖެންޓީނާގެ އެއް ސަރަޙައްދަކަށް ކައިރި ކައިރީގައި ތިން ބިންހެލުން\n8 މަސް ކުރިން ( މެއި 16, 2018 )\nކައިރި ކައިރީގައި އާޖެންޓީނާގެ އެއް ސަރަޙައްދަށް ތިން ބިންހެލުމެއް އަތުވެއްޖެއެވެ.\nމި ބިންހެލުންތައް އައިސްފައިވަނީ އާޖެންޓީނާގެ ހުޅަނގުން މެދދުތެރޭގައި އޮންނަ ސިޓީއެއްކަމަށްވާ ސެން ޖުއާން އަށެވެ.\nއެގޮތުން އެ ސަރަޙައްދުގެ ބިމުގެ 118 ކިލޯމީޓަރު އަޑިން ރެކްޓަރ މިންގަނޑުން 4.2 ގެ ބާރުމިނުގައި މިދިޔަ ހަފްތާގެ ބުދަ ދުވަހު ބިންހެލުމެއް އައިސްފައިވާއިރު، މި ހަފްތާގެ އާދީއްތަ ދުވަހުވެސް އެ ސަރަޙއްދަށް ވަނީ ބިމުގެ 107 ކިލޯމީޓަރު އަޑިން ރެކްޓަރ މިންގަނޑުން 3.6 ގެ ބާރިނުމުގައި ބިންހެލުމެއް އައިސްފައެވެ.\nމީގެ އިތުރުން، ރޭގެ ވަގުތެއްގައި ވެސް ހަމަ އެ ސަރަޙައްދަށް ބިމުގެ 121 ކިލޯމީޓަރު އަޑިން 4.3 ގެ ބާރުމިނުގައި ބިންހެލުމެއް އައިސްފައިވާއިރު، މިއިން އެއްވެސް ބިންހެލުމެއްގައި މީހަކަށް ނުވަތަ ތަނަކަށް ގެއްލުމެއް ލިބިގެން ރިޕޯޓްކޮށްފައެއް ނުވެއެވެ.\nނަމަވެސް މިއިން ބައެއް ބިންހެލުންތައް އައި ވަގުތު، ބިންހެލުމުުގެ އަސަރު ބައެއް ސަރަޙައްދުތަކުގައި ދިރިއުޅޭ ފަރާތްތަކަށް ކުރެވުނުއިރު ބައެއް ސަރަޙައްދުތަކުން ކަރަންޓުވެސް ކެނޑުނު ކަމަށް މީޑިއާ ރިޕޯޓްތައް ބުނެއެވެ.\nކައިރި ކައިރީގައި ކުދި ބިންހެލުންތައް އައުމަކީ، ބޮޑު ބިންހެލުމެއް އައަތުވެދާނެކަމުގެ ހެކިތައް ކަމަށް ސައިންސްވެރިން ބުނެއެވެ. އަދި މިފަދައިން ދުނިޔޭގެ އެކި ކަންކޮޅުތަކަށް މިއަހަރު އާދަޔާއި ޚިލާފަށް ގިނައިން ބިންހެލުން އަންނާނެ ކަމަށް ކުރިންވެސް ތަޖުރިބާކާރުން ލަފާކޮށްފައިވާއިރު، ބޮޑު ބިންހެލުމެއް އައުމަށް ގާތް ވެއްޖެ ކަމަށް އެފަރާތްތަކުން ބުނަމުންދެއެވެ.\nބޮޑު ބިންހެލުން އައުން އެންމެ ގާތީ އެމެރިކާގެ ލޮސް އެންޖެލް އާއި ނޭޕާލްގެ ބަރުބަދަތައް ހިމެނޭ ސަރަޙައްދުން ދެ ބައްރެއްގެ ޕްލޭޓް ބިމުގެ އަޑިން ގުޅޭ ހިސާބަށް ކަމަށް ސައިންސްވެރިން ބުނެއެވެ. އެފަދަ ބިންހެލުމެއް އަތުވެއްޖެނަމަ އެތައް ބަޔަކު މަރުވެގޮސް ގެއްލުން ބޮޑު ސުނާމީއެއްގައި ދުނިޔޭގެ ޗާޓަށްވެސް ބަދަލު ގެންނަވަރުގެ ގެއްލުންތަކެއް ލިބިގެންދާނެ ކަމަށް އެފަރާތްތަކުން ބުނެއެވެ.\n20 މިނެޓް ކުރިން 3\n35 މިނެޓް ކުރިން 15\n46 މިނެޓް ކުރިން 1\nބިންހެލުމެއްގެ ސަބަބުން ހާޓްއެޓޭކެއް ޖެހި ދެމީހުން މަރުވެއްޖެ\nއީރާނަށް އައި ބާރުގަދަ ބިންހެލުމެއްގައި ގިނަ ބަޔަކު ޒަހަމްވެ ބޮޑެތި ގެއްލުންތަކެއް ވެއްޖެ


Ibu huvaa kurumuge haflaa ah Modi ah dhauvathu dhehvaifi\nއިބޫ ހުވާކުރުމުގެ ހަފުލާއަށް މޯދީއަށް ދައުވަތު ދެއްވައިފި\nއިންޑިއާގެ ބޮޑުވަޒީރު ނަރެންދުރަ މޯދީ.-\nއިބްތިހާބީ ރައީސް އިބްރާހިމް މުހައްމަދު ސޯލިހު، އިބޫ ރައީސް ކަމުގެ ހުވާކުރުމުގެ ރަސްމިއްޔާތަށް އިންޑިއާގެ ބޮޑު ވަޒީރު ނަރެންދުރަ މޯދީއަށް ދައުވަތު އަރުވައިފި އެވެ.\nމޯދީއަށް ރާއްޖެ ވަޑައިގަންނަން ދައުވަތު ދެއްވާފައިވާއިރު މޯދީ ވެސް ވަނީ އިބޫ އިންޑިއާ ވަޑައިގަތުމަށް ދައުވަތު ދެއްވާފަ އެވެ. އެ ދައުވަތު އިބޫއަށް މޯދީ ދެއްވީ، އިންތިހާބު ކާމިޔާބު ކުރެއްވުމުން މަރުހަބާ ދެންނެވުމަށް ކުރެއްވި ފޯނު ކޯލުގަ އެވެ.\nމީގެކުރިން މޯދީ ރާއްޖެ ވަޑައިގެންނެވުމަށް ހަމަޖެހުނެވެ. ރައީސް އަބްދުﷲ ޔާމީން ވެސް މޯދީއަށް އެކި ފަހަރު މަތިން ދައުވަތު ދެއްވި އެވެ. ނަމަވެސް، ސަރަހައްދުގެ އެހެން ހުރިހާ ގައުމަކަށް ވަޑައިގެންނެވިއިރު ވެސް މޯދީ ރާއްޖެ ވަޑައިނުގަންނަވަ އެވެ.\nރައީސް ޔާމީން، ޗައިނާއާ މާބޮޑަށް ގުޅުން ބަދަހިކޮށްފައިވުމަކީ އިންޑިއާ ރުހޭ ކަމެއް ނޫނެވެ. އޭގެ ސަބަބުން ރާއްޖެ އާއި އިންޑިއާއާ ދެމެދު އޮތް ގާތް ގުޅުމަށް ވަނީ ބުރޫ އަރާފަ އެވެ.\nމޯދީގެ އިތުރުން އަވަށްޓެރި، ސްރީލަންކާގެ ބޮޑު ވަޒީރު ރަނިލް ވިކްރަމަސިންހައަށް ވެސް ވަނީ އިބޫ ހުވާ ކުރައްވާ ރަސްމިއްޔާތަށް ދައުވަތު ދެއްވާފަ އެވެ. ރައީސް ކަމުގެ ހުވާ އިބޫ ކުރައްވާނީ ނޮވެމްބަރު މަހުގެ 17 ވަނަ ދުވަހު އެވެ.\nކޮންސިއުލޭޓަށް ހުއްދަދޭނެ ކަމުގެ އިޝާރާތެއް


Vaahaka: Moosumee Loabi\nވާހަކަ: މޫސުމީ ލޯބި\n17 އޯގަސްޓު 20192ކޮމެންޓް\n"ދެން އަވަސްކޮށްގެން އާދެ. މިހާރު ކެކިފަ ހުންނާނީ." ޔުމްނާ އަވަސް އަވަސްކޮށްލައިގެން ތެދުވިއެވެ.\nޔުމްނާ ކޮޓަރިން ނުކުންނަށް ދެން ބަލަން ރިޒާ އިނެވެ. ޔުމްނާ ކޮޓަރިން ނުކުތް އިރަށް ރިޒާގެ ހަރަކާތްތައް އަވަސްވިއެވެ. އަވަހަށް ފާޚާނާއާ ދިމާއަށް ދުއްވައިގަތެވެ.\n"ދެން އަވަސްކޮށްގެން ނުކުމޭ. އަހަރެން ވަރަށް މަސައްކަތް ކުރާނާން ޔުމް ކޮންޓްރޯލް ކޮށްލެވޭތޯ. އަހަރުމެން ކާން ފެށީމަ މަޑުމަޑުން ސުޒީ ނުކުމޭ އިނގޭ. ހަނދާންކޮށް އެއްވެސް އެއްޗެއް މި ކޮޓަރީ ނުބާއްވާތި! ނަމަނަމަ އަޑެއްބަޑެއް ނީއްވާ ނުކުންނާތި!" ރިޒާ ވައި އަޑުން ވާހަކަދައްކަމުން ދިޔައެވެ. ދެންމެ ވެސް ކިރިޔާ މި ސަލާމަތްވީ. ފަރުމަހޭ އެލަރޖިކޭ ކިޔައިގެން."\nސުޒީ ހުރީ ބުނާނެ އެއްޗެއް ނޭނގިފައެވެ. ރިޒާގެ ހަރަކާތްތައް ހުރި ގޮތުންނެވެ.\n"ހާދަލޯބިންނޭ ހިނިތުންވަނީއޭ އޭނާ، ސިއްރުސިއްރުންނޭ ބަލަނީ ޒުވާނާ." ރިޒާ ކޮޓަރިން ނުކުތީ އަނގައިން ލަވަ އަޅުވާލައިގެންނެވެ.\nޔުމްނާ ހައިރާން ކަމާއެކު ބަލަން ހުއްޓެވެ.\n"ހާދަ އާޓިފިޝަލްއޭ. ރިޒާއާ ނުވެސް ގުޅޭ." ޔުމްނާ ހޭންފެށިއެވެ.\n"މަށަށް ވެސް ޓްރައި ކޮށްލެވިދާނެދޯ ކިޔޭތޯ ބަލަން"\n"ސޯފާ ކައިރީ ހުރި މޭޒުމަތީހުރި 'ސީޒަނަލް ފުޑް ލަވް' ޖަހައިފަ ހުރި ކޮތަޅި ހިފައިގެން އާދެބަލަ." ޔުމްނާ ހިނިތުންވެލިއެވެ.\n"ހާދަ ވަސްގަނޑު ރަނގަޅޭ. އަނެއްކާ މިއަދު މީ އާ ޑިޝްއެއްތަ؟" ރިޒާ ހިނިތުންވެލަމުން އެތެރެއަށް ނޭވާ ދަމައިލިއެވެ.\n"އާނ މިއަދު މީ ޔުމް ސްޕެޝަލް. އެނގޭތަ މިއަދުގެ ޑިޝްގެ ނަން؟ މިއަދު މި ހެދީ 'ލަވް ޓު ޑެތު' ކިޔާ ޑިޝްއެއް." ޔުމްނާ ހޭންފެށިއެވެ.\nރިޒާ ކައިމޭޒުގެ އެއް ކޮޅުގައި އިށީނެވެ. އަތުގައި އޮތް ކޮތަޅު ޔުމްނާއަށް ދިއްކޮށްލަމުންނެވެ. ޔުމްނާ އަތުގައި ހުރި ތަށި މޭޒުމަތީގައި ބެހެއްޓިއެވެ. އެއަށްފަހު ރިޒާއާ ކައިރިއަށް ބަތްކާތަށި ކައިރިކޮށްލަ ދިނެވެ.\n"ޕަރާޓާ ހިފައިގެން އައީ، މި ޑިޝް އަމިއްލައަށް ޓްރައިކޮށްލަން ވެގެން." ރިޒާ ދިއްކޮށްލި ކޮތަޅުން ޕަރާޓާ ނަގަމުން ޔުމުނާ ބަލައިލިއެވެ.\nމޭޒުމަތީގައި ހުރި ބޯތަށިން ކުކުޅު ކޮޅެއް ނަގައި ތަށްޓަށް އަޅައި ދިނެވެ. އެއަށްފަހު، އަތުގައި އޮތް ޕަރާޓާ ކޮތަޅު މޮހައިލަމުން ހުސްކޮށް ހުރި ތަށީގައި ޕަރާޓާތައް އަތުރައިލިއެވެ. ރިޒާ އިނީ ޔުމްނާގެ ތަރުތީބުވެފައިވާ ހަރަކާތްތައް ބަލާށެވެ.\n"ވަރަށް ހޫނުވާނެ." ޔުމްނާ ބަލައިލީ ރިޒާގެ މޫނަށެވެ.\n"ބޯނެ އެއްޗެއް ނެތް ތަ؟" ރިޒާ ތެދުވަން އުޅުނެވެ.\n"މަޑުކޮށްލާ! އަހަރެން ގެނެސް ދޭނަން." ޔުމްނާ ކޮޅަށް ތެދުވިއެވެ. "އިހަށް ރަހަ ބަލައިލަބަލަ. މީރުތޯ ބަލައިލަބަލަ."\nޔުމްނާ ވެސް އޭނާގެ ތަށްޓަށް ބޯތަށީ ހުރި ކުކުޅުން އެތި ކޮޅެއް ލިއެވެ. ރިޒާ އަވަސް އަވަހަށް ޕަރާޓާ ކޮޅެއް ނަގައި ކުކުޅުގައި ޖައްސާލަމުން އެތެރެއަށް ދިރުވައިލިއެވެ.\n"ކިހިނެއް ވަނީ؟" ޔުމްނާ ލާނެތް ގޮތަކަށް ހިނިތުންވެލިއެވެ.\n"ވަރަށް އޮބި. މޮޅު ޝެފެއްވިއްޔަ!" ރިޒާ ބަލައިލީ ޔުމްނާގެ މޫނަށެވެ.\nރިޒާ ފަސްވަނަ ޕަރާޓާކޮޅު އަނގަތެރެއަށް ލިއެވެ. ޔުމްނާ އިނީ މަންޒަރު ބަލާށެވެ. ޔުމްނާގެ ހިތުގައި ޖެހެމުން ދިޔަ ވިންދު އަވަސްވަމުން ދިޔައެވެ.\n"ހާދަ އަވަސް އަވަހަށް ތި ކަނީ. އެހައި އަވަހަށް ކާކަށް ނުވާނެ." ޔުމްނާ ހިންދިރުވައިލިއެވެ.\n"މީރުވީމަ އަވަސްވާނެ. މީރު އެއްޗެއް ލަހުން ކާން އިނދެވޭތަ؟" ރިޒާ ހޭންފެށިއެވެ. "އަތުގައި ޖެހޭ އިރަށް ރަހަބެލުމޭ މަގޭ ސްޓައިލަކީ ދޯ!"\nދެމީހުން އެކުގައި ހޭންފެށިއެވެ. ޔުމްނާ ދެ އަތް ދެއަތް މޭޒުމަތީގައި ބާއްވާލިއެވެ. އޭރު ޔުމްނާގެ ހިތުގައި ޖަހަމުން ދިޔަ ވިންދު އަވަސްވަމުން ދިޔައެވެ. ކުއްލިއަކަށް ރިޒާ ކޮށިއެރިއެވެ. ކޮށްޓުމާ އެކުގައެވެ. ހިންދިރުވާލަން އުނދަގޫ ވިއެވެ.\n"ފެން. ފެން." ބޭއިޚްތިޔާރުގައި ރިޒާ އަތް ދިމާކޮށްލީ ޔުމްނާއާ ދިމާއަށެވެ.\nޔުމްނާ އަވަސްއަވަހަށް އައިސް އަލަމާރިއާ ދިމާއަށް ދުއްވައިގަތެވެ. އޭރު ރިޒާ ތެޅި ފޮޅެނީއެވެ. ކޮއްޓުމާއެކު މީހާގެ އަރުތެރޭގައި އެއްޗެއް ތާށިވެގެން ތެޅި ފޮޅޭ ގޮތަށެވެ. ދެ އަތުން ކަރުގައި ހިފައިގެން އިނދެއެވެ. ރިޒާ އިން ގޮނޑި އަރި އަޅައިލިއެވެ. އެއާއެކު އޭނާ މުށިގަނޑު މައްޗަށް ބަންޑުން ވެއްޓުނެވެ.\n"ފެން. ފެން." ރިޒާ އަނެއްކާ ވެސް ބުނެލިއެވެ.\nޔުމްނާ ފެންތަށި ހިފައިގެން އައިސް ރިޒާ ގާތަށް ތިރިވެލިއެވެ. ޔުމްނާ ފެންތަށި ދިއްކޮށްލިއެވެ. ރިޒާ ތަށީގައި ހިފައިލަން އަތް ދިއްކޮށްލިއެވެ. ޔުމްނާގެ އަތް ފަހަތަށް ޖައްސައިލިއެވެ. ރިޒާ ކުރިއަށް ޖެހިލިއެވެ. ޔުމްނާ އަނެއްކާ ވެސް ފެންތަށި ފަހަތަށް ޖައްސައިލިއެވެ. ރިޒާ މަޑުމަޑުން ކުރިއަށް ޖެހިލެވޭތޯ ބެލިއެވެ.\nދެ ފޫޓެއްހާ ދުރުގައި، ޔުމްނާ ފެންތަށި ބެހެއްޓިއެވެ. މުށިގަނޑު މަތީގައެވެ. ރިޒާ ކުރިއަށް ޖެހިލެވޭތޯ ބެލިއެވެ. އޭރު ރިޒާގެ ދެ ލޯވަނީ ބޮޑުވެފައެވެ. ރަތްވެފައެވެ. މުޅި މޫނުމަތިން ވެސް އެކުލަވަރު ފެންނަމުން ދިޔައެވެ. ހީވަނީ ދެ ލޯ ބޭރަށް ނުކުންނަން އުޅޭ ހެންނެވެ. ދެލޮލުން ކަރުނަތައް އޮހެމުން ދިޔައެވެ. ނޭފަތް ވެސް ހީވަނީ ފަޅައިގެންދާން އުޅޭހެންނެވެ. މުށިގަނޑު މައްޗަށް ރިޒާގެ ދެ މިޔަކަނުން ސޮނިތައް ފައިބަމުން ދިޔައެވެ. އޭނާ މަސައްކަތް ކުރަމުން ދިޔައީ ފެންތަށްޓާ ދިމާއަށް ދެވޭތޯއެވެ. ޔުމްނާ އިސްތަށިގަނޑު މިނިވަންކޮށްލިއެވެ. އެއާއެކު ބާރުބާރަށް ހޭންފެށިއެވެ.\n"ކަލޭ ހީކުރީ އަހަންނަށް ނޭނގޭނެ ކަމަށްތަ؟ އަހަރެން ރަށުގައި ނެތީސް ކަލޭ ކުރި ހުރިހާ ކަމެއް އަހަންނަށް ބަރާބަރަށް ފެނުނު. އަހަރެންގެ ތަންމަތީ ކަލޭ ފަޅުފިލުވީ މުޅީން ވެސް ހިލޭ އަންހެނުންނާއެކު. ސުޒީ. މަރީ. ޔަޝް. ކަލޭއަށް އެނގެނީ މުޅީން ވެސް އަހަރެންގެ ރައްޓެހީން ގެންގުޅެން. ފަރުމަހޭ އެ ލަރޖިކޭ ކިޔައިގެން ކޮންމެ ފަހަރަކު ކަލޭ މަކަރު ހަދަނީ. އަހަންނަކީ އެ ވަރު ނުވިސްނޭ ގަމާރަކަށް ހެދިގެން މިހުރިހާ ދުވަހު މި ކެތް ކުރީ. ކަލޭއަށް ވިސްނޭތޯ." ޔުމްނާ ރުޅިވެރިކަމާއެކު ރިޒާގެ މޫނަށް ބަލައިގެން އިނދެ ވާހަކަތައް އަމުނަމުން ދިޔައެވެ. "ނިކަން ބުނެބަލަ މިއީ ދޮގެކޭ. ކަލޭ ލައްވާ ކޮޓަރީގައި ސްޕައި ކެމެރާ ހަރުކޮށް، ކަލޭއަށް ނޭނގި އެ ހުރިހާ އެއްޗެއްގެ ކޮންޓްރޯލް އަހަރެންގެ ފޯނަށް ލިބޭނެ ގޮތަށް ބަދަލުކުރީ ކަލޭ ގަންނަ ގަނޑު ބަލަން ވެގެން."\n"އަހަންނަށް.. އަހަންނަށް... އަހަން..." ރިޒާ ދެއަތް ކައިރިކޮށްލަމުން ޔުމްނާއާ ދިމާއަށް ދިއްކޮށްލިއެވެ. މައާފަށް އެދެމޭ ބުނާފަދަ ބީދައަކުންނެވެ.\n"އަހަރެން ބޭނުމެއް ނޫން ތިކަހަލަ ވަފާތެރި ކެހިވެރިން މި ދުނިޔޭގައި ބައިތިއްބާކަށް. މޫސުމީ ލޯބިވެރިންގެ ދަލުގައި ޖެހި އެހެން މީހުންގެ ހައްގުތައް ނިގުލައިލެވޭކަށް." ޔުމްނާ ހޭންފެށިއެވެ. "އަހަރެން އެއްވެސް ކަމެއް ނުކުރަން ކުރިކަމެއް ތިޔަ ކުރީ އަމިއްލައަށް. މީރުކާނާ ހުއްޓާ އެ ނުކަން ވިހަ ތިޔަ ކެއީ އަމިއްލައަށް. ރީތި ތަންމަތި މުޑުދާރު ތި ކުރީ އަމިއްލައަށް."\nރިޒާ ދެ އަތް ހިއްލައިލިއެވެ. ފެން ތަށްޓާ ދިމާއަށެވެ. ޔުމްނާ ކޮޅަށް ތެދުވިއެވެ. މުށިގަނޑު މަތީގައި ހުރި ފެންތަށީގައި ފައިން ޖެހިއެވެ. ޔުމްނާ ފައިން ޖެހި ގޮތުން ފެންތަށި ބުރައިގެން ދިޔައެވެ. ތަށި ޖެހުނު ގޮތުން، ތަށި ކުދިކުދިވިއެވެ. އެއާއެކު، ފެނުގެ ރޮނގުތަކެއް، މުށިގަނޑު މަތީގައި ދެމިލިއެވެ. މުށިގަނޑުމަތީގައި ދެމިގެން ދިޔަ ފެނުގެ ހަނިހަނި ރޮނގުތަކާ ދިމާއަށް ރިޒާ ދެމިގަތެވެ. މުށިގަނޑުމަތީގައި އޭނާގެ ދޫ ޖައްސައިލިއެވެ. ނަމަވެސް، ފެންފޮދެއް އަރުތެރެއަށް އެތެރެވާ ވަރެއް ނުވިއެވެ. އެންމެ ފަހުން އޭނާ ހިމޭންވިއެވެ. ހުއްޓުނެވެ.\nޔުމްނާ ހަމަޖެހުމުގެ ނޭވާއެއް ދޫކޮށްލިއެވެ. އަވަސް އަވަހަށް މޭޒުމަތީގައި ހުރި ހުރިހާ އެއްޗެއް ކޮތަޅަށް އަޅައިލިއެވެ. ތަށިތަކާއި ތެލިތައް ސާފުކޮށްލިއެވެ. އަތްމަތި އަވަސްކޮށްލަމުން އަތަށް އަންގިއެއް މަހައިލިއެވެ. ކޮތަޅުގެ ތެރެއިން ޕަރާޓާ އަކާއި ރޯސްކުރި ކުކުޅު ކޮތަޅެއް ނަގައި ބަތްކާތަށި ތެރެއަށް ކުކުޅުތައް ފަތުރައިލިއެވެ. އަދި އަތްދަބަހުން ކުޑަ ފުޅިއެއް ނަގައި ކުކުޅުތަކުގެ މައްޗަށް އެ ފުޅިން ދެތިން ތިކި ވައްޓައިލިއެވެ. އެއަށްފަހު، ޕަރާޓާކޮޅަކުން ކުކުޅުތައް ރަނގަޅަށް މޮޑެލިއެވެ.\nމޭޒު ކައިރިއަށް ވެއްޓިފައި އޮތް ރިޒާ ދަމާ އެއްފަރާތްކޮށްލިއެވެ. މުށިގަނޑުމަތީގައި ހުރި ބިއްލޫރިތަކަށް ސަމާލުވަމުންނެވެ. ކުރިއަށް ޖެހިލިއެވެ.\nއިރުކޮޅެއް ނުވަނީސް ޔުމްނާ ހުރީ ކޮޓަރި ތެރޭގައެވެ. ކޮޓަރި ތެރެއަށް ވަދެ އެނދާއި އަލަމާރި އަދި ބިތުގެ އެކި ތަންތަނުގައި ހަރުކޮށްފައިވާ ކުދިކުދި ކެމެރާތައް ނައްޓައިލިއެވެ. އެ ހުރިހާ ސާމާނެއް އަތްދަބަހަށް އަޅައިލަމުންނެވެ. ޔުމްނާ ފާޚާނާގެ ތަޅުގައި ހިފައިލިއެވެ. ތަޅު ދެފަރާތަށް އަނބުރައިލިއެވެ.\nފާޚާނާ ތެރޭގައި އޭރު ވެސް ސުޒީ އިނެވެ. މާޔޫސްވެފައެވެ. ހަދާނެ ނަހަދާނެ ގޮތެއް ނޭނގިފައެވެ. ފާޚާނާގެ ތަޅުގައި ޔުމްނާ ހިފައިލުމާއެކު ސުޒީ ސިހުނެވެ. އޭނާގެ މޭގަނޑު ނަގައި ޖެހެން ފެށުނެވެ. އިރުކޮޅެއް ވަންދެން ނޭވާ އެތެރެއަށް ހިފަހައްޓައިލައިގެން އިނެވެ.\n"އޯކޭ މި ނުކުންނަނީ. ދެން މާގިނަ އިރެއް ނުވާނެ." ސުޒީއަށް ޔުމްނާގެ އަޑު އިވުނީ ވަރަށް މަޑުންނެވެ.\nޔުމްނާ ކޮންމެ ވެސް މީހަށް ގުޅައިގެން އުޅޭ ކަހަލަ ގޮތަކަށް ވާހަކަ ބައްޓަން ވެފައި ހުރުމުން ސުޒީ މަޑުމަޑުން ތެދުވިއެވެ. މަޑުމަޑުން ދޮރު ކައިރިއަށް ގޮސް ތަޅު އަނބުރައިލިއެވެ. އަޑެއް ބަޑެއް ނީވޭހާ ސިއްރުންނެވެ. މަޑުމަޑުން ދޮރު ހުޅުވާލިއެވެ. ކިރިޔަ ކިރިޔާ ކޮޓަރި ތެރެ ފެންނަ ވަރަށެވެ. އޭރުވެސް، ޔުމްނާ ހުރީ ކަންފަތުގައި ފޯނު ޖަހައިގެން ރީތިވާ މޭޒު ކައިރީގައި ދަބަހަށް އެއްޗެހި އަޅާށެވެ. ޔުމްނާ ކުއްލިއަކަށް އެނބުރިލިއެވެ.\nސުޒީ މަޑުމަޑުން ދޮރު ކައިރިކޮށްލިއެވެ. ޔުމްނާއަށް އެ މަންޒަރު ފެނުނެވެ. ނަމަވެސް ނުފެންނަ ކަމަށް ހަދައިގެން ފާޚާނާއާ ދިމާއަށް ހިނގައިގަތެވެ. ޔުމްނާ އައިސް ފާޚާނާ ކައިރިއަށް ހުއްޓުނެވެ. އަނެއްކާ ވެސް ފާޚާނާ ތަޅުގައި ހިފައިލިއެވެ. ސުޒީ ދޮރުފަތުގައި ލެނގިލިއެވެ. ނޭވާ އެތެރެއަށް ހިފަހައްޓައިގެން ހުރެއެވެ. އަނގަޔާއި ނޭފަތް މަތީގައި އަތް އަޅަމުންނެވެ.\n"މޭޒުމަތީ ހުންނާނެ ކާން ހަދައިފަ. ލަސްވީމަ އަހަރެން މި ނުކުންނަނީ. މިހާރު ވަރަށް ބަނޑުހައިވެފައެއްނު ތިހުރީ. ކައިގެން އަރާމުކޮށްލާ. އޯކޭ ބޭއްވީ." ސުޒީއަށް އިއްވަން ޔުމްނާ ވާހަކަދެއްކިއެވެ. ކަންފަތުގައި ފޯނު ޖައްސައިގެން ހުރެއެވެ.\nއެޕާޓްމަންޓުގެ ބޮޑު ދޮރުން ޔުމްނާ ނުކުތީ އޭނާގެ ރަސްމީ ދަތުރު ފޮށި ދަމަމުން އަތް ދަބަސް ކޮނޑުގައި އަޅުވާލަމުންނެވެ. ބޮޑު ދޮރުން ނުކުމެލަމުން ފުން ނޭވާއެއް ދޫކޮށްލިއެވެ. އެންމެ ފަހު ފަހަރަށް ބަލައިލިއެވެ. އޭނާގެ ދެ ލޮލަށް ކަރުނަތައް ޖަމާވަމުން ދިޔައެވެ.\nހިނދުކޮޅެއް ފަހެވެ. ގޭތެރެއިން އަޑެއް ބަޑެއް ނީވުމުން ސުޒީ ބޭރަށް ނުކުތެވެ. ފާޚާނާގައި އެތައް އިރަކު އިނުމުން މުޅި މީހާ ވަނީ ދާ ހިތްލާ ފޯވެފައެވެ. ކަރު ހިއްކައިގެންފައެވެ. މީހާ ހުރީ ބަނޑުހައިވެގެން ހާންތިވާ ވަރު ވެފައެވެ.\nއޭނާ ބޭރަށް ނުކުމެ ބަލައިލީ ކައި މޭޒާ ދިމާއަށެވެ. ޔުމްނާ ބުނިގޮތަށް ކާން ތައްޔާރުކޮށްފައި ހުއްޓެވެ. ސުޒީ އަވަސް އަވަހަށް ޕަރާޓާ ކޮޅެއް ނައްޓައިލަމުން މަސްކޮޅެއް އަނގަތެރެއަށް ލިއެވެ. ދެ ތިން ފަހަރަކު އެކަން ކޮށްލި އިރަށް އޭނާގެ ބޮލަށް އެނބުރުން އެރިއެވެ.\nޔުމްނާ އިނީ ލަންކާގެ ބައިނަލް އަގުވާމީ ވައިގެ ބަނދަރުގައި މަޑުކޮށްލައި ގެންނެވެ. އޭނާގެ މަންޒިލަށް ދިޔުމަށް ޓަކައި އުދުހެން ފެށޭނީ އަދި ތިން ގަޑީއިރު ފަހުންނެވެ. ޔުމްނާގެ މޫނުމަތީގައި ވަނީ މާޔޫސްކަމެވެ. މޮޅިވެރިކަމެވެ. މަޑުމަޑުން ފޯނު ނަގައި ފޭސްބުކު ހާވައިލިއެވެ. ނޫސްތަކުގެ ނިއުސްފީޑުތައް ބަލައިލިއެވެ. އޭނާގެ ލޮލުގައި އަޅައިގަތީ އެއް ސުރުޚީ ތަކެކެވެ. 'ސީޒަނަލް ލަވް ފުޑް' ރެސްޓޯރަންޓުން ގެންދިޔަ ކާނާ ކައިގެން ދެ ލޯބިވެރިން ވިހަވެ މަރުވިކަމަށް ޖަހައިފައިވާ ޚަބަރުތަކުންނެވެ.\nޔުމްނާގެ މޫނު މައްޗަށް ލުއި ހިނިތުންވުމެއް ވެރިވިއެވެ. އޭނާގެ ހިތައިހިތައި ކިޔައިލެވުނެވެ. މައްސަލައަކީ 'ސީޒަނަލް ފުޑެއް' ނޫނެވެ. މައްސަލައަކީ މޫސުމީ ލޯތްބެވެ. މޫސުމީ ލޯބި ފެޝަނަކަށް ވުމެވެ. މޫސުމީ ލޯބީގެ އަވާގައި ޖެހުމެވެ. ހެޔޮ ނުބައި އޮޅުމެވެ. ކުއްލިއަކަށް ޔުމްނާގެ ބޮލުގައި ރިއްސާގަތެވެ. މޭނުބައިކޮށް ހޮޑުލަވާން ފެށިއެވެ.\n"އަހަންނަށް ވެސް...، އަހަރެން ވެސް މިވީ މޫސުމީ ލޯބީގެ ޝިކާރައަކަށް ނޫންބާ؟ ކުރިން ވެސް ޖެހުނު ހާލު މި ފަހަރު ޖެހިދާނެބާ؟ އެ ފަހަރަކު މީހަކު މަރު ނުވިޔަސް މި ފަހަރު މި އޮތީ ދެ ފުރާނަ... ދެ ފުރާނަ... ދެ މީހެއްގެ ފުރާނަ، މި ކުރެވުނީ ކިހައި ބޮޑު ކުށެއް ކިހައި ބޮޑު ކުށެއް؟ ކިހައި ބޮޑު ކުށެއް؟" ޔުމްނާ ބާރުބާރަށް ހަޅޭއްލަވާ ގަތެވެ.\nޔުމްނާއަށް ކުރެވުނީ ކިހައި ވަރެއްގެ ކަމެއްކަން ވިސްނެން ފެށީ އެހައި ހިސާބުންނެވެ. އޭނާ ބޮލުގެ އިސްތަށިގަނޑުގައި ހިފައިލިއެވެ. ދެ އަތަށް ބާރުލަމުންނެވެ. ދެ ދަތްޕިލަ ޖައްސައި ބާރުކޮށްލިއެވެ. ކުރިއަށް ވުރެ ބާރަށް ހަޅޭއްލަވާ ގަތެވެ. އެއާއެކު ޔުމްނާ މުށިގަނޑު މައްޗަށް ވެއްޓި ގަތެވެ. މީހާ ހީވަނީ ނޭވާ ހާސްވެގެން ތެޅޭ ހެންނެވެ. އެންމެން ތިބީ ވާނުވާގައެވެ. ހައިރާންވެ އަންތަރީސްވެފައެވެ.\nއެކަކަށް ވެސް ޔުމްނާއާ ގާތްވާކަށް ނުކެރުނެވެ. މަޑުމަޑުން ޔުމްނާގެ ހަރަކާތްތައް ހުއްޓުނެވެ. ވައިގެ ބަނދަރުގެ ފާރަވެރިންގެ ބެލުމުގެ ދަށަށް ޔުމްނާ ގެންދެވުނެވެ.\nމިހަމަ ކޮޕީއެއް ހިންދީ އެއްޗެއްގެ\nއެ ނިމުނީއޭ... ކިހިނެއް ދެން ވާނީ ޔުމްއަށް


Holhithakuge undhagulun salaamai vumuge ummeedhugai | Mihaaru\nމާލޭގައި ހުންނަ ވިލިމާލޭ ފެރީ ޓާމިނަލުގައި ވަޒީފާ އަދާކުރާ މިރުޒާ ހާބަރުގެ ފުޑްކޯޓު ކައިރީގައި ފުރޮޅުލީ ގޮނޑީގައި އިން އިރު އޭނާގެ ރައްޓެއްސަކު އެހީތެރިވަނީ: އިމާރާތްކުރުމުގެ މަސައްކަތުގައި ބޭނުންކުރާ ޑީވޯޓަރިން ހޮޅިތަކާ ހެދި މާލޭ މަގުމަތީގެ ހާލަތު ވަނީ އިތުރަށް ގޯސްވެފައި.\n16 މާޗް 2019 - 08:28 11 comments\nއޮފީހުގެ މަސައްކަތް ނިންމާފައި ކައިރީގައި ހުންނަ ތަނަކަށް ސައި ތައްޓެއް ބޯލަން ވަނުމަކީ މާލޭގައި ވަރަށް އާއްމު އަދި ގިނަ މީހުންނަށް ވަރަށް ފަސޭހަ އިން ކޮށްލެވޭ ކަމެކެވެ. އެކަމަކު މިރުޒާ މުނީރު އަށް އެކަން ކުރެވެނީ ދެ މީހެއްގެ އެހީ ހޯދައިގެންނެވެ. ފުރޮޅުލީ ގޮނޑިއެއްގައި އިންނަ މިރުޒާ، 25، މާލޭގައި ހުންނަ ވިލިމާލޭ ފެރީ ޓާމިނަލުގައި ޑިއުޓީ އަދާކޮށް ނިންމާލާފައި ޖެހިގެން އޮތް ފުޑް ކޯޓަށް ވަންނަން ބޭނުންވިޔަސް ފަލަ ހޮޅިތަކެއްގެ ހުރަހާ ހެދި އެކަނި އެކަން ކުރެވޭކަށް ނޯވެ އެވެ.\nއިމާރާތްކުރަމުންދާ ތަންތަނުން ފެން ބޭރުކުރަން މާލޭގެ މަގުތަކުގައި އަޅާފައި ހުރި ހޮޅިތަކުގެ އުނދަގުލާ ހެދި އާއްމުން ޝަކުވާކުރާތާ އެތައް ދުވަހެއް ފަހުން އެ މައްސަލަ އަށް މިއަދު ލުޔެއް ލިބެން ފަށާނެ ކަމަށް މާލޭ ސިޓީ ކައުންސިލުން އިއްޔެ ބުންޏެވެ. ކައުންސިލުން ވަނީ ބައެއް ހޮޅިތައް ނެގުމުގެ މަސައްކަތް މިއަދު ހެނދުނު ފަށަން ތައްޔާރުވެފަ އެވެ. އޭގެ ތެރޭގައި ދެކުނު ހާބަރުގެ ފުޑް ކޯޓު ކައިރީގައި އަޅާފައި ހުރި ހޮޅިތައް ހިމެނޭނެތޯ ސުވާލު ކުރި ވަގުތު ޑެޕިއުޓީ މޭޔަރު ޝަމާއު ޝަރީފު އަށް ކަމާ ގުޅޭ ތަފްސީލްތައް ލިބިވަޑައިގެންފައެއް ނުވެ އެވެ. އެކަމަކު އެ ތަނުން ވެސް ހޮޅިތައް ނަގާނެ ކަމަށް ބެލެވޭ ކަމަށް އޭނާ ވިދާޅުވި އެވެ.\nއެ ހޮޅިތަކާ ހެދި އެންމެ ބޮޑު ތަކުލީފެއް އުފުލަނީ މިރުޒާ އެވެ. އޭނާ އެ ވާހަކަ މި ނޫހަށް ކިޔައިދިނުމާއި ސިޓީ ކައުންސިލުން ހޮޅިތައް ނަގަން ފެށުމަކީ އިއްތިފާގެކެވެ.\n"މިއަދު ވެސް އެތާ މަތިން ދެ މީހަކު ވެގެން އުފުއްލަން ޖެހުނީ. އެއީ ވަރަށް އުނދަގޫ ކަމަކަށް ވަނީ. ގޮނޑިއަކީ ވެސް ވަރަށް ބަރު އެއްޗެއް. އެހާ ގިނަ ހޮޅިތަކެއް އެތާ ހުރީމާ އުފުލާ މީހަކަށް ވެސް އިތުރު ބުރައަކަށްތާ ވާނީ!" އެމްޓީސީސީގެ ފެރީ ޓާމިނަލްގައި ޓިކެޓު ކަނޑަން އިންނަ މިރުޒާ ބުދަދުވަހު ކިޔައިދިނެވެ.\n"ޑިއުޓީ ނިންމާފައި ޓާމިނަލުން ނުކުމެގެން ރައްޓެހިންނާ އެއްކޮށް ސައެއް ބޯލަން ވެސް ވަންނަން ހުރީ އެ ތަން. އެ ތަނަށް ފަސޭހަ އިން ވަދެ ނިކުމެ އުޅުން އެއީ ހަމަ އެހެން މީހުންނެކޭ އެއްގޮތަށް އަހަރެމެންނަށް [ނުކުޅެދުންތެރިކަން ހުންނަ މީހުންނަށް] ވެސް އޮންނަން ޖެހޭ ކަމެއް."\nކޮންސްޓްރަކްޝަން މަސައްކަތްކުރާ ފަރާތްތަކުން އިމާރާތްތަކުގެ ފައުންޑޭޝަން އަޅަން ކޮނުމަށް ފަހު މޫދަށް ފެން ބޭރުކުރަން ބޭނުންކުރާ ހޮޅިތައް އާއްމު އުނދަގުލަކަށް ވެފައި ހުންނަތާ އެތައް ދުވަހެއް ވެފައިވާ އިރު އޭގެ އަސަރު އެންމެ ބޮޑަށް ފޯރާފައި ވަނީ މިރުޒާ ފަދަ ނުކުޅެދުންތެރިކަން ހުންނަ މީހުންނަށާއި ހިނގާބިނގާވެ އުޅެން އުނދަގޫ އުމުރުން ދުވަސްވީ މީހުންނަށެވެ.\nމާލޭގެ ތޮއްޖެހިފައިވާ މަގުތަކުގެ ދުވާރުތަކާއި ޕާކިން ޒޯންތަކުން ހޮޅިތަކަށް ބޮޑު ޖާގައެއް ނަގާތީ އާއި އެ ހޮޅިތަކަކީ ނުރައްކަލަކަށް ވާތީ އެކަމުގެ ޝަކުވާ މިދިޔަ ސަރުކާރުގައި ވަރަށް ބޮޑުވެ އޭރުގެ ހައުސިން މިނިސްޓަރު މުހައްމަދު މުއިއްޒު އަށް ސޯޝަލް މީޑިއާގައި ބޮޑެތި ފާޑުކިޔުންތަކެއް އަމާޒުވި އެވެ.\nHolhingé kibain Male’ salaamaiy kohdheynee kaakuba? 😩😩😩 pic.twitter.com/vQAUPVZLWQ\n— Aminath Zoona (@zooxter) February 28, 2018\nއާ ސަރުކާރު އައިސްގެން ވެސް މިހާތަނަށް ހައްލު ނުވެ އޮތް މައްސަލަ މީހުންގެ ސަމާލުކަމަށް ގެންނަން މިރުޒާ ވަނީ މިދިޔަ ޖެނުއަރީ މަހު ފުޑް ކޯޓު ކައިރީގައި ފޮޓޯއަކަށް ހުއްޓިފަ އެވެ. އުމުރުން ދުވަސްވީ މީހަކު ހޮޅިތަކެއްގެ މަތިން ގެއަކަށް ވަންނަން އުޅޭ މަންޒަރު ފެންނަ ފޮޓޯއެއް ކުރިން ފެތުރުނު ގޮތަށް، މިރުޒާގެ ރަހުމަތްތެރިއަކު ޝާއިއުކުރި އޭނާގެ ފޮޓޯ ވެސް ވަރަށް ބޮޑަށް ދައުރުވި އެވެ. މިރުޒާ ބުނީ އެ ފޮޓޯއަކީ "ބަޔަކަށް އެއްޗެއް ވިސްނައިދޭން ގަސްދުގައި ކުރި ކަމެއް" ކަމަށެވެ.\n"އޮފީހުގައި އުޅޭ ރައްޓެހި ދެ ކުއްޖަކާ އެކީ ސައިބޮއެ ނިންމާފައި ހިތަށް އެރީ ފޮޓޯއެއް ނަގާނަމޭ. އެއީ އެ ތަނަށް ދިޔަ ދެވަނަ ދުވަސް،" އުފަންވި އިރު ވެސް އުނަގަނޑުން ތިރި ވާގިނެތިފައިވާ މިރުޒާ ބުންޏެވެ.\nއިމާރާތްކުރަން ފެން ބޭރުކުރާ ހޮޅިތައް މަގުމަތީގައި އަޅަން ފެށީ އެމްޑަބްލިޔުއެސްސީގެ ނިޒާމަށް ބާރު ބޮޑުވެ މައްސަލަތައް ދިމާވާތީ އެ ކުންފުނީގެ ނެޓްވޯކު ތެރެއިން އެކަން ކޮށްދިނުން ހުއްޓާލުމުންނެވެ. މިހާރު އެފަދަ ހޮޅިތައް މޫދާ ހަމައަށް ގެންދަން ޖެހޭ އިރު މާލޭގެ މެދުތެރޭ ހިސާބެއްގައި އަޅާ އިމާރާތެއް ވެއްޖެއްޔާ، ވަރަށް ދުރަށް ހޮޅި އަޅަން ޖެހި އެތައް މަގަކުން އެކަމަށް ޖާގަ ނަގަ އެވެ. އަދި މާލޭގައި އެއްފަހަރާ އެތައް ތަނެއް ހަދަމުންދާތީ ހޮޅިތައް އެހާ ގިނަ އެވެ. މައްސަލަ އިތުރަށް ގޯސްވެފައި ވަނީ އިމާރާތްތައް ހަދާ ބައެއް ކޮންޓްރެކްޓަރުން ހޮޅިތައް ނުނަގާތީ އެވެ. އެކަން އެނގޭ ބައެއް މީހުން ބުނާގޮތުގައި އެއް ސައިޓުން ފެން ބޭރުކުރަން ބޭނުންކުރާ ހޮޅިތައް، އެ މީހުން ދެން ހަދާ ސައިޓަކަށް ގުޅަން ނުވަތަ އެހެން ބަޔަކަށް ވިއްކާލަން މަގުމަތީގައި ބަހައްޓަ އެވެ.\nއާ ސަރުކާރާ އެކު ސިޓީ ކައުންސިލަށް ބާރުތައް އަނބުރާ ލިބި، ކަންކަން ރަނގަޅުކުރަން ފަށައިފައިވާ މަސައްކަތުގެ ތެރެއިން ހޮޅިތަކުގެ މައްސަލަ އެއްކޮށް ހައްލުކުރަން އެތައް ބަޔަކު ތިބީ އުއްމީދުކޮށްގެންނެވެ.\n"މާދަމާ [މިއަދު] އޮޕަރޭޝަނެއް ކުރިއަށް ގެންދާނެ. ގިނަ ހޮޅިތަކެއް ނަގާނެ،" ޝަމާއު ވިދާޅުވި އެވެ.\nމިރުޒާގެ އެންމެ ބޮޑު އިންތިޒާރަކީ ދެކުނު ހާބަރު ސަރަހައްދުގައި ހުރި ހޮޅިތައް ނެގުމެވެ.\n"އަސްލު ވަރަށް އުނދަގޫވޭ އެ ތަން އެހެން ހުންނާތީ،" އޭނާ ބުންޏެވެ.\n"ފޮޓޯ ނެގި އިރާ ބަލާފައި މިހާރު ތަންކޮޅެއް ހޮޅި ގިނައޭ ވެސް އެބަ ހިތަށް އަރާ. މިއަދު ދިޔަ އިރު ވެސް ވަރަށް އުނދަގުލުން އެ ތަނަށް އެރީ ވެސް، ފޭބީ ވެސް."\nއިތުރު ލިޔުންތައް މާލެ މާލެ ސިޓީ ކައުންސިލް ނުކުޅެދުންތެރިކަން ހުންނަ މީހުން


ގއ. އަތޮޅުގައި ކޮރަޕްޝަނާ ދެކޮޅަށް ހޭލުންތެރި ކުރުމުގެ ޕްރޮގްރާމެއް ފަށައިފި | އެންޓި-ކޮރަޕްޝަން ކޮމިޝަން\nގއ. އަތޮޅުގައި ކޮރަޕްޝަނާ ދެކޮޅަށް ހޭލުންތެރި ކުރުމުގެ ޕްރޮގްރާމެއް ފަށައިފި\nޢާއްމު ރައްޔިތުން ކޮރަޕްޝަނާ ދެކޮޅަށް ހޭލުންތެރިކުރުވުމާއި، ނަޒާހަތްތެރިކަން އިތުރުކުރުމުގެ ބޭނުމުގައި އެންޓި- ކޮރަޕްޝަން ކޮމިޝަންގެ ފަރާތުން ގއ. އަތޮޅުގެ ރަށްތަކަށް އަމާޒުކޮށް ހޭލުންތެރި ކުރުމުގެ ޕްރޮގްރާމެއް ފަށައިފިއެވެ. ސެޕްޓެންބަރު 11 އިން 17 އަށް ހިންގުމަށް ހަމަޖެހިފައިވާ މި ޕްރޮގްރާމް ހިންގޭނީ ގއ. އަތޮޅުގެ6ރަށެއްގައެވެ. މިފަހަރު މި ޕްރޮގްރާމް ހިނގުމަށް ހަމަޖެހިފައިވަނީ ވިލިގިނލި، ކޮލަމާފުށި، މާމެންދޫ، ގެމަނަފުށި، ދާންދޫ އަދި ނިލަންދޫގައެވެ. ހޭލުންތެރި ކުރުމުގެ މި ޕްރޮގްރާމް އަމާޒު ކުރެވޭނީ ދައުލަތުގެ މުވައްޒަފުންށާއި އާޢްމުންނަށެވެ.\nކޮންމެ ރަށެއްގައި ވަކިވަކީން ހިންގުމަށް ހަމަޖެހިފައިވާ މިޕްރޮގްރާމުގައި ދައުލަތުގެ މުއައްސަސާ ތަކުގެ މުވައްޒަފުންނަށް ހިންގުމަށް ހަމަޖެހިފައިވަނީ 1 ދުވަހުގެ ވޯކްޝޮޕެކެވެ. މި ވޯކްޝޮޕްގައި ނަޒާހަތްތެރިކަމާއި، އެންޓި-ކޮރަޕްޝަނާއި އަދި ޕްރޮކިއުމެންޓާއި ގުޅޭ މޮޑިއުލްތައް ކިޔަވައިދެވޭނެއެވެ. މީގެ ތެރޭގައި އެންޓި-ކޮރަޕްޝަން ކޮމިޝަންގެ ޤާނޫނާއި ކޮރަޕްޝަން ވިޔަނުދިނުމަށް ކުރެވިދާނެ ކަންކަތައްތަކާއި ޢާއްމު ޚިދުމަތުގައި ނަޒާހަތްތެރިކަމާއެކު މަސައްކަތް ކުރާނެގޮތާ ބެހޭގޮތުން މަޢުލޫމާތު ދެވޭނެއެވެ. ހަމަ މިއާއެކު، ތަކެތި ގަތުމާއި ޚިދުމަތް ހޯދުމުގައި ހިފަހައްޓަންޖެހޭ މައިގަނޑު އަސާސްތަކާއި ކޮރަޕްޝަނަށް މަގުފަހި ނުވާގޮތަށް ޕްރޮކިޔުމަންޓްގެ މަސައްކަތް ކުރާނެގޮތް ބުނެދެވޭނެއެވެ.\nމީގެ އިތުރުން ނަޒާހަތްތެރިކަން ކުރިއަރުވާ ކޮރަޕްޝަނާމެދު ޢާއްމުން ހޭލުންތެރިކުރުވުމަށް ކޮންމެ ރަށެއްގައި ޢާއިލީ ހަވީރެއް ކުރިއަށް ގެންދެވޭނެއެވެ. މި ޢާއިލީ ހަވީރުގައި ކުއިޒާއި ކުޅިވަރުތަކުގެ އިތުރުން މަޢުލޫމާތު ދިނުން ކުރިޔަށް ގެންދެވޭނެއެވެ.


Messi akee mihaaru ehaa molhu kulhuntherieh noon - Hugo Gatti - vNews.mv\nމެސީ ބަލޮންޑޯ އެވޯޑާއެކު ---\nމެސީ އަކީ މިހާރު އެހާ މޮޅު ކުޅުންތެރިއެއް ނޫން - ހޫގޯ ގަޓީ\nއައްފާން މުހައްމަދު 07 March 2020, 21:38\nމެސީ އަކީ މިހާރު އެހެން ކުޅުންތެރިންނަށްވުރެ ތަފާތު މޮޅު، އާދަޔާހިލާފު ކުޅުންތެރިއެއް ނޫންކަމަށާއި މެސީގެ ކުޅުމުގެ ޓެންޕޯ ލަސްވުމުގެ ސަބަބުން ބާސެލޯނާގެ ކުޅުން ހަލާކުވަމުންދާކަމަށް އާޖެންޓީނާގެ ކުރީގެ ގޯލް ކީޕަރު ހޫގޯ ގަޓީ ބުނެފިއެވެ.\nއޭނާ މިހެން ބުނެފައިވަނީ ސްޕެނިޝް ބަހުން ގެނެސްދޭ 'އެލް ޗިރިންގީތޯ' ކިޔާ ޓީވީ ޝޯ އަކަށް ދިން އިންޓަވިއު އެއްގައެވެ. އެލް ލޯކޯގެ ނަމުން މަޝްހޫރުވެފައިވާ ގަޓީ އަކީ ބޮކަ ޖޫނިއާސް އާއެކު ދެ ފަހަރަށް ކޮޕަ ލިބެޓަޑެރޯސް އަދި އިންޓަރކޮންޓިނެންޓަލް ކަޕްގެ ތަށި އެއް ފަހަރަށް އުފުލާލައިފައިވާ ކުޅުންތެރިއެކެވެ.\nގަޓީ އަކީ 1982 ވަނަ އަހަރު އާޖެންޓީނާގެ އެންމެ މޮޅު ކުޅުންތެރިޔާގެމަގާމާއި 20 ވަނަ ގަރުނުގެ އާޖެންޓީނާގެ3ވަނަ އަށް އެންމެ އެންމެ މޮޅު ގޯލް ކީޕަރުގެ ގޮތުގައި އިންޓަނޭޝަނަލް ފެޑެރޭޝަން އޮފް ފުޓްބޯލް ހިސްޓްރީ އެންޑް ސްޓެޓިސްޓިކްސް (އައި.އެފް.އެފް.އެޗް.އެސް) އިން ކުރިއަށް ގެންދިޔަ ޕޯލް އެއްގެ ނަތީޖާއިން ރޭންކް ކުރެވިފައިވާ ކީޕަރެކެވެ.\nގަޓީ ބުނީ ކުރިޔާ އަޅާ ބަލާއިރު މިހާރު ދަނޑުމަތީގައި ގިނަވަގުތު ހޭދަ ކުރަނީ ހިނގާފައި ކަމަށެވެ. ގަޓީ އިތުރަށް ބުނީ އޭނާ މިހެން ބުނެގެން ކިތަންމެ ވަރަކަށް އޭނާއަށް ފާޑު ކީ ކަމުގައިވިޔަސް ފަރުވާލެއް ނެތް ކަމަށެވެ. ގަޓީ މިހެން ބުނިކަމުގައި ވިޔަސް މެސީ ވަނީ މި ސީޒަނުގައި ބާސާއަށް ކުޅެދިން 30 މެޗުން 23 ގޯލް ޖަހާ 16 އެސިސްޓް ކޮށްދީފައެވެ.\nހަ ފަހަރަށް ބަލޮންޑޯ އެވޯޑްވެސް ހޯދާފައިވާ މެސީއާ ބެހޭގޮތުން ވާހަކަދައްކަމުން ގަޓީ ބުނީ މޮޅު ކުޅުންތެރިއަކަށް ހަދާ ހުރިހާ ބޯޅައެއް އޭނާއަށް ދިނުމުގެ ސަބަބުން މެސީ ވަނީ ވަރަށް ބޮޑަށް ހަލާކުވެފައި ކަމަށެވެ. އަދި މެސީ އިތުރު ހިތްވަރަކާ އެކު މަސައްކަތްކުރަން ޖެހޭކަމަށްވެސް ގަޓީ ފާހަގަ ކޮށްފައިވެއެވެ. އަދި ރޮނާލްޑޯއާއި މެސީއަކީ އެންމެ މޮޅު ދެކުޅުންތެރިން ކަމަށާއި މިކަހަލަ ކުޅުންތެރިންގެ ކުޅުން ހަލާކުވަނީ އެއް ޓީމަކަށް ކުޅޭ އެހެން ކުޅުންތެރިން މާ ބޮޑަށް މި ކުޅުންތެރިންނަށް ބަރޯސާވުމުގެ ސަބަބުން ކަމަށެވެ.\nވާދަވެރި މެޗަކަށް އުމުރުން އެންމެ 17 އަހަރުގައި ބާސާގެ ޖާޒީގައި ނިކުތް މެސީވަނީ ބާސާއާއި އެކު 34 ޓްރޮފީއެއް ވަނީ ހޯދާފައެވެ. އަދި ގިނަބަޔަކު ގަބޫލް ކުރާގޮތުގައި މެސީއަކީ ދުނިޔޭގައި އުފެދުނު އެންމެ މޮޅު ފުޓުބޯޅަ ކުޅުންތެރިއާއެވެ.\nއައްފާން ކޮއްކޯ ތިއްތި އައް އިގޭ ކޮއްކޮ ދުވަހަކުވެސް މެސީ މޮޅުކޮއްފަ ވާހަކަ އެއްނުދައްކާނެކަން